Laqgħa Nru 25

It-Tlieta, 13 ta' Jannar 2015

Stampat fl-Uffiċċju tal-Iskrivan

Prezz €2.50

Laqgħa Nru 25

It-Tlieta, 13 ta' Jannar 2015

Il-Kumitat iltaqa' fil-Palazz, il-Belt Valletta, fis-6.40 p.m.

Il-Minuti tal-Laqgħa Nru 24, li saret fit-2 ta' Diċembru 2014, ġew ikkonfermati.

XOGĦOL TAL-KAMRA

MR SPEAKER (Onor. Anġlu Farrugia): Niġu għax-xogħol tal-Kamra, u nistieden lill-Ministru għall-Intern u s-Sigurtà Nazzjonali, l-Onor.

Carmelo Abela, biex jagħmel ir-rimarki għan-naħa tal-Gvern.

CARMELO ABELA (Ministru għall-Intern u s-Sigurtà Nazzjonali): Sur President, din il-ġimgħa qed inkomplu l-Abbozz ta' Liġi dwar Stili ta' Ħajja Sana (Biex Titnaqqas l-Obeżità), li huwa l-abbozz ta' liġi li ġie ppreżentat mill-Onor.

Jiena infurmat li llum għandha tingħalaq id-diskussjoni fit-Tieni Qari fuq dan l-abbozz ta' liġi.

Wara, nibdew it-tieni item fuq l-aġenda, li huwa l-Abbozz ta' Liġi dwar Vittmi tal-Kriminalità li, fil-każ li ma jitlestiex illum, jitkompla f'xi seduta oħra.

Matul il-ġimgħa li għaddiet, jien ikkomunikajt mal-Onor.

David Agius b'mod informali – minħabba li ma kellniex laqgħa formali prevista ta' dan il-Kumitat – dwar il-ħsieb tal-Gvern li jkollna diskussjoni dwar l-investiment ta' Shanghai Electric Power fl-Enemalta.

Dan il-ħsieb kien diġà ġie espress qabel il-waqfa għall-vaganzi tal-Milied u tal-Ewwel tas-Sena.

Dik hija d-diskussjoni li nixtiequ li ssir għada dwar dan l-investiment, u nixtiequ li tkun seduta bla vot għax m'hemmx mozzjoni.

F'Diċembru, jekk m'iniex sejjer żball, il-Gvern kien ippubblika rapport, u dak iż-żmien ma kenitx saret diskussjoni minħabba raġunijiet li jafhom kulħadd.

Dak huwa x-xogħol li nixtiequ li jsir matul din il-ġimgħa.

MR SPEAKER: Grazzi.

L-Onor.

DAVID AGIUS: Sur President, jien qed nifhem li l-Gvern għadu jixtieq jagħmel id-dibattitu dwar l-Enemalta.

Aħna tkellimna man-naħa tal-Gvern anke minħabba li għadhom ma ġewx ippubblikati l-kuntratti.

Jiġifieri, sa għada l-Oppożizzjoni se jkollha l-kuntratti f'idejha biex inkunu nistgħu nagħmlu dan id-dibattitu?

CARMELO ABELA: Jiena infurmat li d-dokumenti li kellhom jiġu ppubblikati dwar l-investiment ta' Shanghai Electric Power fl-Enemalta għal dan id-dibattitu ġew ippubblikati.

Jiġifieri, m'hemmx kuntratti oħrajn li huma marbutin ma' dan x'jiġu ppubblikati.

Ir-risposta allura hija le, mhux se jkun hemm pubblikazzjoni ta' dokumenti oħrajn.

Nifhem li forsi qed jirreferi għal xi dokumenti li huma sensittivi mill-aspett kummerċjali.

MR SPEAKER: L-Onor.

MARIO DE MARCO: Sur President, wieħed għandu japprezza – u nagħmel dan l-appell b'mod ġenwin lill-Gvern – li, jekk aħna verament irridu li jkollna dibattitu suret in-nies u mhux dibattitu għall-apparenza, id-dokumentazzjoni għandha tiġi ppubblikata.

Jiena nifhem li jkun hemm ċertu klawsoli ta' kull dokument li jistgħu jkunu commercially sensitive, u l-Oppożizzjoni m'għandha l-ebda diffikultà jekk ċertu informazzjoni li tkun sensittiva kummerċjalment ma tiġix ippubblikata.

Però, li dokumenti sħaħ jew kuntratti sħaħ ma jiġux ippubblikati għalija huwa inaċċettabbli.

Jiġifieri, fil-fehma tiegħi, ngħid li jekk verament irridu li jkollna diskussjoni ta' vera, l-appell tiegħi huwa biex jippubblikaw kollox, u dak li fid-dokument jista' ikun commercially sensitive, nistgħu naqblu bejnietna li ma jiġix ippubblikat.

Hemm numru ta' agreements li huma relatati ma' dan l-investiment.

Il-Gvern qed jgħid li huwa wieħed mill-akbar investimenti li qatt kellna f'pajjiżna.

Għaldaqstant, li ma jiġi ppubblikat xejn huwa inaċċettabbli, għax dak li ġie ppubblikat f'Diċembru mhuwiex la l-uniku dokument, u lanqas huwa l-aħħar dokument.

Huwa dokument ta' prinċipju ta' investiment.

Is-Sedja – mingħajr l-ebda diżrispett lejn ħadd li mhuwiex avukat – għandha esperjenza legali u taf li meta dokument jgħidlek they shall subscribe jew they shall acquire, dak mhuwiex id-dokument finali, dak huwa prinċipju.

Aħna jinteressana nkunu nafu x-share purchase li għamlet Shanghai Electric kemm tal-Enemalta, kif ukoll tal-kumpanija l-oħra fejn kien hemm takeover tal-BWSC.

X'kienu l-kondizzjonijiet?

Aħna mhux il-price sensitive information irridu nkunu nafu.

Jiena naħseb li jinteressana nkunu nafu x'kienu l-kondizzjonijiet.

Jekk qed nitkellmu dwar il-BWSC u l-konverżjoni għall-gass, mhux biżżejjed li l-Gvern sempliċement jgħidli li se jkun ikkonvertit sal-2016; però, nixtieq nara din id-deadline fl-agreements kif ġiet imdaħħla u kif inhi riflessa, għax id-dokument tal-prinċipju tal-investiment jgħidlek essenzjalment ukoll li l-Enemalta se tibqa' responsabbli għall-manutenzjoni tal-impjant tal-BWSC sakemm jibdew isiru x-xogħlijiet għat-trasformazzjoni tal-impjant tal-gass.

Però, skont il-kuntratt, ix-xogħlijiet meta se jibdew isiru?

Ma naħsibx li huwa commercially sensitive li nkunu nafu dawn id-deadlines għall-conversion għall-gass, li nkunu nafu l-kondizzjonijiet tal-ħaddiema jew il-power purchase agreements, fosthom l-agreement tal-Electrogas, li tant huwa importanti u li sal-lum għadu ma ġiex ippubblikat.

Se nerġa' ngħid, jekk hemm ċerti affarijiet li huma price sensitive, nista' nifhimha li jkun hemm ftehim bejn iż-żewġ naħat – aħna maturi biżżejjed – li ma jiġux ippubblikati; però, ma naħsibx li kull klawsola f'dawn il-kuntratti hija commercially sensitive.

Dan huwa appell ġenwin.

Jiena naħseb li jekk din it-tranżazzjoni kienet daqshekk importanti għall-pajjiż – u m'għandix dubju li hija tranżazzjoni importanti – allura, biex proprju jkollna dibattitu serju, id-dokumentazzjoni għandha tiġi ippubblikata.

MR SPEAKER: Grazzi.

CARMELO ABELA: Sur President, tajjeb infakkar li din kienet inizjattiva tal-Gvern li jsir dan id-dibattitu.

Jiġifieri żgur li l-Gvern m'għandu l-ebda problema li jagħmel dan it-tip ta' dibattitu.

Fil-fatt, f'Diċembru kienet inizjattiva tal-Gvern li ppropona li jsir dan id-dibattitu, imma ma sarx għax dak iż-żmien kien se jsiefer il-Kap tal-Oppożizzjoni, u fhimna li l-Kap tal-Oppożizzjoni jkun interessat mhux biss li jkun preżenti, imma li jieħu sehem.

Irrid infakkar ukoll li mhux l-ewwel darba, taħt amministrazzjonijiet differenti, li kuntratti ma ġewx ippubblikati minħabba l-aspett kummerċjali tagħhom.

Mingħajr ma nidħol fid-dettall tad-diskussjoni u l-punti li semma l-Onor. de Marco, punti u mistoqsijiet li staqsa hu stess huma, minn natura tagħhom – għallanqas uħud minnhom żgur – ta' natura kummerċjali u sensittiva, anke bħala informazzjoni.

Jiġifieri, ma naħsibx li għandi wisq aktar x'inżid ma' dan il-punt ħlief li jien persważ li kulħadd jifhem li hemm sensittività kummerċjali f'ċerti dokumenti, u dak li seta' jippubblika l-Gvern ippubblikah.

Nerġa' infakkar li l-Gvern ippropona biex ikollna dibattitu fil-Parlament fuq inizjattiva tiegħu stess.

MR SPEAKER: Grazzi.

L-Onor.

MARIO DE MARCO: Infakkar lill-Ministru Carmelo Abela li l-Gvern Laburista ukoll tela' fuq l-għajta tat-trasparenza, li ma naħsibx li kienet sempliċement cliché elettorali.

Fil-passat, kellna wkoll ċirkostanzi fejn – anke f'kumitati – dokumenti kummerċjali ġew ippubblikati; però, il-partijiet ta' dawk il-kuntratti li kienu sensittivi kummerċjalment ma ġewx ippubblikati.

Hemm informazzjoni li hija commercially sensitive u naqblu, però il-biċċa l-kbira tal-informazzjoni ma tkunx commercially sensitive.

Hija kwestjoni ta' commitments, warranties, kondizzjonijiet ta' tranżazzjoni u deadlines.

Huwa inutli noqogħdu ngħidu li kien il-Gvern Laburista li ppropona li jsir dan it-tip ta' dibattitu.

Huwa tajjeb li nagħmlu d-dibattitu, imma fuqhiex se nitkellmu?

Jiena kif nista', bħala Oppożizzjoni, nagħmel skrutinju ta' din it-tranżazzjoni jekk id-dokumentazzjoni mhijiex ippubblikata?

Sempliċement l-istqarrijiet tal-Gvern?

Dokument li huwa simili għal MOU?

Għax id-dokument li ġie ppubblikat huwa sempliċement prinċipji ta' investiment, mhuwiex id-dokument li fuqu saret it-tranżazzjoni, imma sempliċement dokument li huwa summary ta' x'kellu jiġi miftiehem.

Għal darb'oħra se nerġa' ngħid, jekk il-Gvern verament irid li jsir dan id-dibattitu għax jemmen – u jien nittama li l-Gvern jemmen li huwa utli nagħmlu dan id-dibattitu – ejja nkunu serji kemm fil-konfront tal-Oppożizzjoni, kif ukoll fil-konfront tal-poplu, għax fl-aħħar mill-aħħar din it-tranżazzjoni lanqas qiegħda ssir għal leġiżlatura waħda.

Din it-tranżazzjoni qed torbot numru ta' leġiżlazzjonijiet, u se torbot ġenerazzjonijiet ta' Maltin u Għawdxin, u naħseb li s-serjetà tirrikjedi li l-Gvern comes clean, jippubblika kollox b'intendiment ċar.

Aħna lesti nikkoperaw li dak li huwa commercially sensitive m'hemmx bżonn li jkun in the public domain jekk jista' ikun hemm problemi fl-interess nazzjonali jekk ikun ippubblikat.

Però, ma nistax ngħid li kollox huwa kummerċjalment sensittiv.

MR SPEAKER: Grazzi.

CARMELO ABELA: Proprju għax il-Gvern tela' fuq l-għajta tat-trasparenza, għalhekk ħadna din l-inizjattiva biex isir dan id-dibattitu.

Kieku ma konniex nieħdu l-inizjattiva aħna biex isir dan id-dibattitu.

Il-punt l-ieħor li qed jgħid li dan se jaffettwa mhux biss il-leġiżlatura, imma anke oħrajn sussegwenti, din mhux l-ewwel darba li saret, jiġifieri deċiżjonijiet li ttieħdu minn gvern – kien min kien fil-gvern – affettwaw mhux biss lil dak il-gvern li ħadhom, imma anke gvernijiet suċċessivi ta' wara.

Mhux se noqgħod insemmi eżempji, però l-proposta tagħna, mingħajr ma nidħol fid-dettall jew fl-argumenti ta' x'ġie ippubblikat u jekk hux MOU jew ħaġa jew oħra, hija li nagħmlu dan id-dibattitu.

Nista' nieqaf hawnhekk, fis-sens li fil-passat kien hemm dokumenti sħaħ li ma ġewx ippubblikati għax kienu kummerċjalment sensittivi.

Jiena naħseb li f'kuntratti simili hekk sar, u naħseb li f'dan il-każ m'għandhiex tkun eċċezzjoni.

Aħna qed nipproponu li jkun hemm dan id-dibattitu: imma, naturalment, jekk l-Oppożizzjoni ma tixtieqx li jsir dan id-dibattitu, mhux se nindaħal lill-Oppożizzjoni.

MR SPEAKER: Grazzi.

L-Onor.

MARIO DE MARCO: Sur President, l-Oppożizzjoni mhux ma tixtieqx li jsir dan id-dibattitu.

L-Oppożizzjoni tixtieq u trid – u qed tinsisti wkoll – li jsir dan id-dibattitu.

Però, qiegħda tinsisti li jkun dibattitu serju.

Issa, jekk aħna se nidħlu biex nagħmlu dibattitu biex ngħidu li għamilnieh, kollox sew, niltaqgħu, nitkellmu u jkun eżerċizzju inutli.

L-Oppożizzjoni trid u tinsisti li hemm bżonn isir dibattitu, anke għax l-affarijiet inbidlu wkoll minn dak li kien iwiegħed il-Gvern Laburista meta kien f'kampanja elettorali.

Allura wkoll, ladarba nbidlu l-pjanijiet minn dak li kien diġà approvat fil-manifest elettorali u b'mandat elettorali, naħseb huwa xieraq li l-Gvern Laburista jipprova jiġġustifika u jispjega għaliex varja mill-pjanijiet inizjali.

Jiena naħseb li l-poplu hemm barra ħaqqu li jkun hemm dibattitu trasparenti dwar għaliex inbidlu l-affarijiet minn dak li kien ġie mwiegħed fil-programm elettorali.

Iżda mhux se nidħol fid-dettall ta' dan kollu.

Jekk forsi nista' nagħmel suġġeriment ta' tama, mhux ta' prokrastinazzjoni, nissuġġerixxi li l-Ministru Carmelo Abela jirreferi lil min għandu jirreferi – forsi jitkellem mal-Prim Ministru – u, jekk hemm bżonn, dan id-dibattitu nagħmluh il-ġimgħa d-dieħla.

Nistgħu niffissaw il-ġurnata wkoll għall-ġimgħa d-dieħla biex forsi sal-ġimgħa d-dieħla l-Gvern ikollu change of heart u jippubblika dokumentazzjoni biex ikollna dibattitu kif jixraq lil dan il-Parlament.

CARMELO ABELA: Id-dibattitu għandu jkun kif jixraq.

F'Diċembru li għadda, il-Gvern ħa din l-inizjattiva biex isir dan id-dibattitu biex ikun hemm dibattitu kif jixraq, serju.

Naturalment, kieku l-Gvern għandu xi ħaġa x'jaħbi jew minn xiex jiddejjaq, ma kienx se jipproponi li jagħmel din it-tip ta' diskussjoni.

Irrid infakkar ukoll li sal-lum diġà ppubblikajna aktar milli qatt ġie ppubblikat f'kuntratti simili.

Mingħajr ma nidħol f'dibattitu fuq il-punti li semma l-Onor. de Marco, diġà saru anke diskussjonijiet oħrajn fil-Parlament li kienu ttrattaw ċerti punti li diġà qajjem hawnhekk.

Jiġifieri, naħseb li m'għandix x'inżid aktar fuq dan is-suġġett.

Il-proposta tagħna hija li nagħmlu dan id-dibattitu għada u, jekk l-Oppożizzjoni tħoss li dan id-dibattitu m'għandux isir, dik hija deċiżjoni tal-Oppożizzjoni.

MR SPEAKER: Id-deċiżjoni hija finali min-naħa tagħkom li jsir għada?

CARMELO ABELA: Aħna qed nipproponu li d-dibattitu jsir għada.

MR SPEAKER: L-Onor.

DAVID AGIUS: Jiena mgħallem li dejjem għandna nipprovaw insibu l-mezz kif naqblu.

Naħseb li dak li qal l-Onor. de Marco huwa pass biex nipprovaw naqblu.

Jekk il-Gvern irid jagħmel ta' rasu u jsabbat saqajh, se jkollu reazzjonijiet differenti min-naħa tal-Oppożizzjoni.

Jiġifieri, jekk irid li ma jkunx hawn sinjal ta' dak li qed titlob l-Oppożizzjoni, anke jekk forsi jiltaqgħu uffiċjali għolja miż-żewġ naħat tal-Gvern u l-Oppożizzjoni biex nipprovaw naslu.

Min-naħa tal-Oppożizzjoni qed nipprovaw noffru sinjal, li qed ngħidu li aħna m'aħniex lesti li niddiskutu xi ħaġa li finalment m'għandniex biżżejjed materjal dwarha f'idejna – kif il-poplu Malti jixraqlu hemm barra – li jkollu Oppożizzjoni li tikkritika, tfaħħar jew tgħid li xtaqet li jsir aħjar fuq suġġett, mingħajr ma jkollha ċerta informazzjoni.

Għalhekk nixtiequ li jkun hemm skambju bejn iż-żewġ naħat.

M'hemmx għalfejn id-dibattitu jsir għada; m'għandna l-ebda timeframe li jġegħelna nieħdu deċiżjoni s'għada.

Jiġifieri, minflok isir għada, jsir nhar it-Tnejn, it-Tlieta jew l-Erbgħa tal-ġimgħa d-dieħla.

Aħna m'aħniex marbutin bl-ebda ġurnata partikolari, u qed nagħtu ż-żmien biex, fl-aħħar mill-aħħar, nipprovaw naslu biex id-dibattitu jkun wieħed san u serju.

Jekk imbagħad il-Gvern se jipprova jirrombla minn fuq in-naħa tal-Oppożizzjoni, dik hija deċiżjoni tal-Gvern.

CARMELO ABELA: Mingħajr ma nżid ħafna frilli, li se ngħid biss huwa li l-Gvern mhux qed iwebbes rasu.

F'Diċembru li għadda, għax kien hemm raġuni li ħassejna li kienet timmerita l-attenzjoni tagħna, id-dibattitu dak iż-żmien ma sarx.

Jiġifieri, mhijiex kwestjoni ta' xi ħadd qed iwebbes rasu.

Qed nagħmlu l-proposta li għada niddiskutu dak li xtaqna niddiskutu meta d-dokumenti ġew ippubblikati f'Diċembru li għadda.

Din hija l-proposta tagħna.

Jekk l-Onor.

Agius qed iħoss li forsi jista' jkun hemm xi ħadd jitkellem ma' xi ħaddieħor, jien m'għandi l-ebda problema; però, il-proposta tan-naħa tal-Gvern hi li għada nagħmlu dan id-dibattitu, wara li diġà m'għamilniehx f'Diċembru li għadda.

MR SPEAKER: L-Onor.

MARIO DE MARCO: Sur President, qabelxejn id-dibattitu ma sarx f'Diċembru li għadda għal raġunijiet li – again ma ninsewx – kienu importanti.

Id-data kienet ġiet imħabbra mill-Prim Ministru mingħajr ma kien hemm diskussjoni man-naħa tal-Gvern jew bejn il-Whips dwar jekk id-data kenitx konvenjenti għal kulħadd jew le.

Dan huwa suġġett ta' importanza nazzjonali, u allura naħseb kien ikun xieraq li wieħed jistaqsi jekk il-Kap tal-Oppożizzjoni hux se jkun preżenti Malta jew le qabel ma jħabbar id-data. … Fair enough, qed naqblu, kollox sew, imma biex nifhmu daqsxejn, biex mhux qisu ma saritx għal xi raġuni kapriċċuża.

Aħna sirna nafu d-data – u naħseb anke l-Onor.

Abela, li dak iż-żmien kien Whip, sar jaf bid-data – meta ġiet imħabbra mill-Prim Ministru, mingħajr ma kienet saret konsultazzjoni mal-Oppożizzjoni.

Aħna mill-ewwel għidna li kellna problema għax, f'dik il-ġurnata, il-Kap tal-Oppożizzjoni kellu jkun preżenti, mhux għal xi żjara personali, imma għal laqgħa tal-EPP, li ovvjament il-Kap tal-Oppożizzjoni għandu jattendi, u dejjem jattendiha.

CARMELO ABELA: Fhimniha u ma sarx id-dibattitu.

Però issa ġejna għad-data proprja.

Il-proposta tal-Oppożizzjoni hi li d-diskussjoni tkun bħal-lum ġimgħa.

Dan mhux biex nipprokrastinaw.

Aħna m'aħniex se naħarbu mid-dibattitu; però aħna qed nipproponu li jkun bħal lum ġimgħa jew kwalunkwe ġurnata l-ġimgħa d-dieħla, bit-tama li l-Gvern jirrealizza li hu għamel wegħda ta' trasparenza u din il-wegħda mhux qed iżommha.

Il-proġett tal-enerġija u tal-Enemalta nbidel radikalment minn dak li ġie mwiegħed fi żmien l-Elezzjoni.

Il-Partit Laburista kien qal li ma kienx se jipprivatizza l-Enemalta, u fil-fatt se jkun qed jipprivatizzaha.

Kien qal li l-power station se tkun lesta fi żmien sentejn … (Interruzzjonijiet)

CARMELO ABELA: Jekk se nerġgħu nidħlu fid-dibattitu proprju ...

MARIO DE MARCO: Jekk hemm bżonn, tintrabtux bil-ġurnata ta' għada, bit-tama li bejn għada u l-ġimgħa d-dieħla forsi l-Gvern jirrealizza li l-poplu jixraqlu li, biex isir dibattitu serju, jiġu ppubblikati d-dokumenti.

Bħala Oppożizzjoni serja, aħna ppreparati li, jekk hemm bżonn, niltaqgħu mal-Gvern biex il-klawsoli li huma commercially sensitive ma jiġux ippubblikati.

MEMBRU: Jien m'għandix diffikultà fuq hekk.

CARMELO ABELA: Il-Gvern diġà ppubblika aktar milli kien ippubblikat qabel; però ma nistax naċċetta dak li ntqal dwar it-trasparenza.

L-Onor.

Membru semma l-issue ta' trasparenza.

Kieku l-Gvern għandu xi ħaġa x'jaħbi mhux se jitlob għal dibattitu.

MARIO DE MARCO: Se noħolquh aħna d-dibattitu!

U ejja, come on!

Se nippreżentaw il-mozzjoni aħna!

CARMELO ABELA: Il-Gvern ħareġ bl-inizjattiva hu.

MARIO DE MARCO: Għamiltu bravura!

U ejja!

CARMELO ABELA: Mela, jekk irridu li jsir dibattitu, aħna ma nkunux għamilna bravura, u jekk titolbuh intom, għamiltu bravura!

(Interruzzjonijiet) Aħna ppubblikajna aktar milli qatt kien ġie ppubblikat.

Kemm hu possibbli, Ministru, li jkun hemm possibbiltà li wieħed jitkellem?

CARMELO ABELA: Sur President, jien f'dan l-istadju ġejt b'din il-proposta.

Jien personalment qatt ma nagħlaq xejn; però jiena b'din il-proposta ġejt.

CARMELO ABELA: Jiena, at this point, għandi proposta li jsir dibattitu għada.

Aktar minn hekk ma nistax nagħmel.

MR SPEAKER: L-Oppożizzjoni qed titlob li, jekk jista' ikun, ikun hemm il-proposta li minflok issir għada, ikun hemm possibbiltà ta' xi ġranet oħra.

MARIO DE MARCO: Kwalunkwe ġurnata oħra l-ġimgħa d-dieħla: jagħżel il-Gvern.

MR SPEAKER: Huwa possibbli li niddiskutuha b'xi mod illejla, forsi wieħed jasal?

CARMELO ABELA: Sur President, jien ma nistax inżid aktar ma' dak li għidt.

Jien qed ngħid li aħna qed nagħmlu din il-proposta ta' din id-diskussjoni għada, u aktar minn hekk jien ma nistax ngħid at this point.

MR SPEAKER: L-Onor.

DEBORAH SCHEMBRI: Kulma xtaqt inżid hu li huwa loġiku li dak li l-Gvern iħoss li mhuwiex kummerċjalment sensittiv, ippubblikah, filwaqt li dak li huwa kummerċjalment sensittiv u ma ġiex ippubblikat, ma jistax jiġi dibattut.

Jiġifieri, d-dibattitu jista' isir kompletament għax l-affarijiet li mhumiex kummerċjalment sensittivi u jistgħu jiġu dibattuti qegħdin ippubblikati.

M'hemmx il-ġimgħa d-dieħla u mhux il-ġimgħa d-dieħla, m'hemmx għalfejn.

MR SPEAKER: L-Onor.

MARIO DE MARCO: Irrid nagħmel mistoqsija sempliċi: nistgħu nkunu nafu kemm ġew iffirmati agreements?

CARMELO ABELA: Safejn naf jien, dan kollu ħareġ mill-Konferenza Stampa li kienet saret, u l-Ministru Konrad Mizzi kien diġà qal dawn l-affarijiet kollha, anke fil-Parlament.

MARIO DE MARCO: Le, le, kieku ħareġ ma kontx nistaqsik, Onor. Ministru!

Almenu għidilna, pereżempju, ġew iffirmati ħames agreements, ġie ffirmat agreement wieħed ...

CARMELO ABELA: Din l-informazzjoni l-Ministru Konrad Mizzi diġà taha.

MARIO DE MARCO: Le, ma tax informazzjoni.

MR SPEAKER: X'se nagħmlu?

Jiġifieri qed nurukom li m'hawnx ftehim.

CARMELO ABELA: Nieħdu nota ta' dan.

DAVID AGIUS: Le, mhux nieħdu nota ta' dan, għax xi darba l-Parlament irid jiltaqa'!

Sadanittant, nistgħu nimxu fuq xogħol ieħor.

CARMELO ABELA: Jiena, at this point, ma nistax ngħid aktar minn hekk, jiġifieri jien għandi din il-proposta tan-naħa tal-Gvern.

Qed nieħdu nota ta' dak li ntqal.

Issa, meta nispiċċaw mil-laqgħa ...

MR SPEAKER: Min-naħa tal-Oppożizzjoni m'hawnx ftehim li d-dibattitu għandu jsir għada.

CARMELO ABELA: Se nħarsu lejn in-naħa l-oħra ...

Tista' tkompli fuq xogħol ieħor tal-Kamra?

L-abbozzi ta' liġi li konna ndikajna informalment lill-Oppożizzjoni – anke l-ġimgħa li għaddiet – kienu l-Abbozz ta' Liġi dwar il-Professjoni tal-Counselling u l-Abbozz ta' Liġi li jimplimenta l-Miżuri tal-Estimi.

Bażikament, naħseb li nistgħu nibdewhom il-ġimgħa d-dieħla.

Hemm żewġ liġijiet oħrajn li naħseb nistgħu wkoll, at one point, nibdewhom.

Dawn huma l-Abbozz ta' Liġi dwar l-Identità tal-Ġeneru u l-Abbozz ta' Liġi tal-Finanzi dwar diversi liġijiet kontra l-Money Laundering, li naħsbu li hemm ċerta urġenza għal dan l-Abbozz.

MR SPEAKER: X'inhu n-numru ta' din il-mozzjoni?

(Interruzzjonijiet) M'aħniex nipproponu data.

MR SPEAKER: Jistgħu jitilgħu sal-ġimgħa d-dieħla dawn.

CARMELO ABELA: Primarjament huma tnejn: tal-Professjoni tal-Counselling u tal-Miżuri tal-Estimi.

Imbagħad warajhom, tal-Identità tal-Ġeneru u l-Abbozz ta' Liġi dwar il-Money Laundering.

Mhux neċessarjament ikunu f'din l-ordni, għax jista' jkun li tal-Money Laundering huwa daqsxejn aktar urġenti mill-oħrajn.

DAVID AGIUS: Sur President, min-naħa tagħna, għal tal-Identità tal-Ġeneru nixtiequ aktar ħin.

CARMELO ABELA: Nieħdu nota, mela le.

MR SPEAKER: Mozzjoni 169.

DAVID AGIUS: Nixtiequ wkoll naraw dak li konna ftehmna, li f'Novembru li għadda kellna ntellgħu l-Abbozz ta' Liġi 63 dwar Standards fil-Ħajja Pubblika.

Diġà qegħdin f'Jannar.

CARMELO ABELA: Iva, mela le, ħadt nota wkoll.

DAVID AGIUS: Barra minn hekk, għandna wkoll ħames mozzjonijiet.

CARMELO ABELA: Ħa nlesti l-aħħar punt, jekk jogħġbok.

CARMELO ABELA: Sur President, l-aħħar punt huwa rigward diskussjoni li nixtiequ li ssir fil-Parlament nhar l-Erbgħa, 28 ta' Jannar.

Il-Gvern dalwaqt jippubblika rapport dwar it-tnaqqis tal-burokrazija.

Aħna nixtiequ li jkun hemm diskussjoni fil-Parlament bejn iż-żewġ naħat tal-Kamra.

Naturalment, ir-rapport se jitqassam qabel.

Ninsab informat li se jkun ippubblikat xi ħamest ijiem qabel it-28 ta' Jannar.

Aħna nixtiequ li jkun hemm diskussjoni bla vot fuq dan ir-rapport.

MARIO DE MARCO: Napprezzaw li jiġi ppubblikat almenu ġimgħa qabel, biex anke bħala membri parlamentari, jekk ikun hemm bżonn, niltaqgħu biex niddiskutuh.

CARMELO ABELA: Se nieħu nota biex kif ikun lest ngħadduh lill-Oppożizzjoni wkoll.

Napprezza.

DAVID AGIUS: Sur President, għandna numru ta' mozzjonijiet.

Apparti ż-żewġ emendi għall-Kostituzzjoni, li ilhom minn Mejju, għandna Mozzjoni 136, tal-Onor.

Claudio Grech, li ilha naqra mhux ħażin ukoll.

L-ieħor huwa dwar l-inkjesti dwar l-operat tal-Pulizija, imma rridu nagħtu ftit ċans lill-Onor.

Ministru biex isib saqajh, mhux problema.

L-ieħor huwa dwar l-opportunitajiet indaqs għall-persuni b'diżabilità, li għadna kif għamilnieh xahar ilu.

CARMELO ABELA: Sur President, jekk nista' nwieġeb dwar dan il-punt, il-pożizzjoni tagħna fuq l-emendi għall-Kostituzzjoni għadha l-istess.

Aħna wkoll għandna emendi, imma bażikament qed inżommuhom biex niġbruhom flimkien.

Rigward il-Mozzjoni 136, nirreferi lura fil-laqgħa li jmiss, jekk ma jimpurtax.

MR SPEAKER: Dik mhijiex emenda għall-Kostituzzjoni.

M'għandix risposta dwarha.

Fuq il-Mozzjoni 174, li nista' ngħid huwa li waħda minnhom – it-13-il paġna dwar Darryl Luke Borg – ġiet ippubblikata qabel il-waqfa għall-Milied, fis-17 ta' Diċembru.

L-oħra se tkun ippubblikata, imma m'għandix data meta se tkun ippubblikata.

DAVID AGIUS: Però aħna konna tlabna dibattitu.

CARMELO ABELA: Le, mhux neskludu d-dibattitu.

Però, fil-każ inwieġbek darba oħra fuqha wkoll.

MR SPEAKER: L-Onor.

DAVID AGIUS: U rigward l-Abbozz dwar Standards fil-Ħajja Pubblika?

CARMELO ABELA: Fil-fatt, kien hemm committment li f'Jannar nibdew dan id-dibattitu.

Peress li se jiftaħ u jmexxi dan id-dibattitu d-Deputat Prim Ministru, irrid nikkoordina ftit miegħu ħalli jkun jista' jiftaħ dan id-dibattitu f'seduta, kif konna qbilna f'Diċembru.

DAVID AGIUS: Qed ngħidu l-ġimgħa d-dieħla jew le?

Irrid nipprepara l-lista tagħna wkoll.

CARMELO ABELA: Naħseb li aktar il-ġimgħa ta' wara, mhux il-ġimgħa d-dieħla.

Xorta jkun għadu Jannar?

Però, filkaż, jekk ikun hemm qbil, nistgħu nitkellmu ftit informalment mad-Deputat Prim Ministru u l-Oppożizzjoni biex nikkoordinaw ġurnata.

Ma naħsibx li ħa tkun il-ġimgħa d-dieħla iżda.

XOGĦOL IEĦOR

Kommemorazzjoni tal-Olokawst

MR SPEAKER: Issa, niġu għal xogħol ieħor.

Nixtieq ninforma lill-Membri tal-Kumitat li s-27 ta' Jannar kien ġie ddikjarat bħala ġurnata li tfakkar il-vittmi tal-Olokawst permezz ta' riżoluzzjoni li kienet għaddiet mill-Assemblea tan-Nazzjonijiet Uniti fil-21 ta' Novembru tal-2005.

Ta' kull sena, il-Kamra saret tfakkar dan l-avveniment permezz ta' diskors qasir miż-żewġ naħat tal-Kamra u mis-Sedja, u bi ftit minuti ta' silenzju.

Din is-sena se tkun qed timmarka s-70 anniversarju mil-liberazzjoni tal-kampijiet ta' Auschwitz.

Skont korrispondenza li rċevejt mingħand l-Ambaxxatur ta' Iżrael għal Malta, jekk il-kommemorazzjoni ssir it-Tnejn, fis-26 ta' Jannar, huwa se jkun Malta u jixtieq jattendi għal din l-okkażjoni fil-Parlament.

Araw jekk taqblux.

Huwa jixtieq li ladarba se jkun Malta, jkollu l-opportunità li jattendi għal din il-kommemorazzjoni.

B'kollox se jkun hemm tliet minuti ta' diskorsi.

Taqblu li nagħmluha fis-26 ta' Jannar sabiex jien inkun nista' ninforma lill-Ambaxxatur?

Ngħaddu għas-suġġett li jmiss.

Bdil ta' rappreżentanti tal-Oppożizzjoni fuq kumitati parlamentari

DAVID AGIUS: Sur President, kif taf, saru tibdiliet fil-portfolios ta' diversi membri parlamentari min-naħa tal-Oppożizzjoni.

Aktar tard illum se ngħaddilek ukoll tibdiliet fil-kumitati.

Se ninforma lill-Kumitat li se jkun hemm xi tibdiliet min-naħa tal-Oppożizzjoni; imbagħad, ngħaddu għall-proċedura normali.

MR SPEAKER: Nirringrazzjak.

Kollox sew, għaddiha lill-Iskrivan tal-Kamra u nimxu minn hemmhekk.

Fondazzjoni Parlament ta' Malta

Niġu issa għall-'Fondazzjoni Parlament ta' Malta.'

Kif avżajt fin-notifika għal din il-laqgħa, irridu ngħaddu għall-ħatra ta' membri biex iservu fuq il-Bord Amministrattiv ta' din il-Fondazzjoni.

Dan skont l-Artiklu 8 (ċ) u l-Artiklu 10 (b) tal-Istatut tal-istess Fondazzjoni.

Għaldaqstant, jekk m'hawnx oġġezzjoni, nipproponi li l-membri ta' dan il-Kumitat tax-Xogħol tal-Kamra – tal-lum, peress li meta saret il-Fondazzjoni kien hemm membri oħrajn – jkunu qed jifformaw huma l-Bord Amministrattiv, flimkien miegħi bħala President, u l-Iskrivan tal-Kamra li, skont l-Artiklu 10(b), huwa ex officio membru ta' dan il-Bord.

Tkunu intom il-membri, u hawn qbil ukoll li jkun hemm jien – ovvjament – u l-Iskrivan tal-Kamra.

Għalina huwa importanti li l-membri ta' dan il-House Business Committee jkunu l-membri l-oħra.

Nistgħu nimxu mill-ewwel għall-ewwel laqgħa ta' din il-Fondazzjoni.

Qabel ma nimxu għal-laqgħa tal-Bord tal-Amministraturi tal-Fondazzjoni tal-Parlament, se nagħlaq il-laqgħa tal-House Business Committee.

Il-bini l-ġdid tal-Parlament

MARIO DE MARCO: Jista' l-Gvern jagħtina aġġornament dwar il-bini tal-Parlament il-ġdid, u dwar meta huwa ppjanat li ssir iċ-ċaqliqa?

MR SPEAKER: Nista' ngħidlek li l-bankijiet għadhom mhumiex hemm.

Dik nista' ngħidlek jien bħala Sedja.

CARMELO ABELA: Naħseb li, fil-laqgħa li jmiss – u nittamaw li ma jkunx 'il bogħod – ikollna aġġornament min-naħa ta' min huwa responsabbli mill-qasam tax-xogħol, primarjament il-GHRC.

Naħseb li għandhom jiġu hawnhekk.

Sinċerament, minn dak iż-żmien 'l hawn, jiena m'għandix aġġornamenti x'nagħti.

MARIO DE MARCO: Is-Sedja għandha xi aġġornament?

MR SPEAKER: Iva, skont ir-rapporti li wasluli min-naħa tal-istaff, sal-Ħamis tal-ġimgħa l-oħra, il-bankijiet fejn suppost għandna npoġġu aħna għadhom mhumiex f'posthom.

Però, naqbel miegħek, Onor. Mario de Marco, li għandna nagħmlu data malajr kemm jista' jkun biex ...

MARIO DE MARCO: Għandna data dwar jekk hux se jkun lest sal-Għid?

Jien ma naħsibx li hemm bżonn li tiġi l-GHRC; qed nippretendi biss li nkunu nafu.

Jien nimxi ma' dak li ftiehmna.

L-aħħar li ftiehmna kienet li, qabel ma l-GHRC jagħtuna data, aħna ma nistgħux nagħtu data.

Il-GHRC jridu jinformawna d-data meta suppost għandna nagħmlu l-migrazzjoni.

Jien qed nipproponi li niftiehmu data kemm jista' jkun malajr ħalli l-membri tal-GHRC jiġu hawnhekk u jagħtuna aġġornament.

MARIO DE MARCO: Jiġifieri, sal-lum għadhom ma tawkx data stmata tat-tlestija.

DAVID AGIUS: Meta konna morna hemmhekk, kienu qalu li se jiġu lura sat-22 ta' Diċembru.

Dawn ma waslux, lanqas sa tliet ġimgħat wara!

MR SPEAKER: Nista' naċċertak ukoll li, għalkemm ma ġewx, aħna morna.

Jien qed nibgħatilhom b'mod regolari, u qed nissorvelja x'inhu jsir hemmhekk.

Qed nibgħat persuna minn hawnhekk u jagħtini rapporti regolari, kważi kuljum.

Aġġornajtek kif kienet is-sitwazzjoni sal-Ħamis tal-ġimgħa l-oħra, għax mill-Ħamis sal-bieraħ filgħaxija kont imsiefer.

Naħseb li l-laqgħa li rreferejt għaliha, meta ftehmna hekk, kienet fit-13 ta' Ottubru.

Qabel ma nagħlaq din il-laqgħa ta' dan il-Kumitat, naħseb li għandna niftehmu ġurnata oħra għall-House Business Commitee, u dakinhar ikollna r-rappreżentanza tal-GHRC sabiex jagħtuna aġġornament u jsiru d-domandi li għandhom isiru.

Ejja niftehmu fuq data.

Il-21 ta' Jannar filgħaxija?

Aħna nagħtu d-data lill-GHRC, u jekk ma jkunux jistgħu, nerġgħu ninformaw lill-membri.

(Interruzzjonijiet) Nevitawha?

Ma jimpurtax: nagħmluha t-Tlieta, 20 ta' Jannar?

Inħalluha għat-Tlieta, 20 ta' Jannar (Interruzzjonijiet) Tajjeb id-19 ta' Jannar?

Nipprovaw nagħmluha fid-19 ta' Jannar, imma ovvjament nikkomunikaw.

Mela, 19 ta' Jannar fis-6.30 p.m. Ovvjament, se ninfurmaw lill-GHRC ħalli naraw jekk humiex f'pożizzjoni li jiġu u għalhekk jinfurmawna.

Se nikkomunikaw illejla stess magħhom.

Tajjeb hekk?

Il-laqgħa tal-House Business Committee hija konkluża.

Ovvjament, m'għandniex ftehim li l-laqgħa dwar il-Fondazzjoni tkun live streamed, u allura nitlob li għalissa jiġi sospiż il-livestreaming.

Jekk triduha live streamed, mhijiex problema għalija, imma rrid ngħidilkom li m'hemmx ftehim.

Din hija laqgħa interna tal-Fondazzjoni, u allura nixtieq li l-ġurnalisti joħorġu wkoll.

Se nirrekordjawha minħabba l-Minuti.

Fis7.20 p.m., ilKumitat aġġorna għal nhar itTnejn, 19 ta' Jannar 2015, fis6.30 p.m.

Proceedings, agenda, minutes and transcripts of the parliamentary committees hbc


KUMITAT PERMANENTI DWAR IXXOGĦOL TALKAMRA

LAQGĦA NRU 25

ItTlieta, 13 ta' Jannar 2015

IlKumitat Permanenti dwar ixXogħol talKamra ltaqa' filPalazz, ilBelt Valletta, fis6.40 p.m.

Anġlu Farrugia, ippreseda.

PREŻENTI

IlMinistru għallIntern u sSigurtà Nazzjonali lOnor.

Kien preżenti wkoll il-Whip tal-Gvern, lOnor.

IlMinuti tallaqgħa numru 24 li saret fit2 ta' Diċembru 2014 kienu kkonfermati.

XOGĦOL TALKAMRA

Carmelo Abela informa lillKumitat li lħsieb talGvern kien li fisseduta ta' dakinhar tagħlaq iddiskussjoni dwar lAbbozz ta' Liġi dwar Stili ta' Ħajja Sana (Biex Titnaqqas lObeżità) (Abbozz 62) u minnufih wara tkompli ddiskussjoni dwar lAbbozz ta' Liġi dwar Vittmi talKriminalità (Abbozz 66).

Jekk ma tagħlaqx iddiskussjoni dwar lAbbozz 66, din tkompli f'xi seduta oħra aktar 'il quddiem.

Għal nhar lErbgħa, 14 ta' Jannar, lOnor.

Carmelo Abela qal li wara diskussjonijiet informali malOppożizzjoni, ilGvern kien qiegħed jipproponi li fin-nuqqas ta' mozzjoni jsir dibattitu bla vot dwar l-investiment ta' Shanghai Electric Power fl-Enemalta.

Għat-talba tal-Oppożizzjoni biex il-Gvern jippubblika lkuntratti kollha relattivi qabel dan iddibattitu, lOnor.

Abela qal illi lGvern kien diġà ppubblika ddokumenti relevanti li ma kinux kummerċjalment sensittivi.

Innaħa talOppożizzjoni pproponiet illi ddibattitu jsir f'xi ġurnata lġimgħa ta' wara sabiex ilGvern ikun jista' jagħmel ilkonsultazzjonijiet neċessarji sabiex ikun jista' jippubblika lbqija taddokumenti qabel ma jsir iddibattitu parlamentari.

Abela qal illi f'dak listadju, il-proposta talGvern kienet li ddiskussjoni ssir nhar lErbgħa, 14 ta' Jannar.

L-Onor.

David Agius irreġistra n-nuqqas ta' ftehim min-naħa tal-Oppożizzjoni.

Għallġimgħa li tibda tTnejn, 19 ta' Jannar, lOnor.

Abela avża li lħsieb talGvern huwa li jiġu diskussi dawn labbozzi fl-ordni kif ġej:

Abbozz ta' Liġi dwar ilProfessjoni talCounselling – Abbozz Nru 48;

Abbozz ta' Liġi li jimplimenta miżuri talEstimi – Abbozz Nru 74;

Abbozz ta' Liġi li jemenda Diversi Liġijiet kontra Money Laundering u Finanzjar ta' Terroriżmu – Abbozz Nru 67; u

Abbozz ta' Liġi dwar lIdentità talĠeneru, lEspressjoni talĠeneru u lKaratteristiċi tasSess – Abbozz Nru 70.

B'referenza għall-Abbozz Nru 70 lOnor.

David Agius talab li jkollu aktar żmien sabiex jagħmel ilkonsultazzjonijiet neċessarji.

Agius irrefera għallAbbozz ta' Liġi dwar Standards filĦajja Pubblika (Abbozz Nru 63), u fakkar li tTieni Qari tiegħu kellu jibda f'Novembru 2014.

Abela ħa nota ta' dawn irrimarki u żied li għandu jikkonsulta madDeputat Prim Ministru dwar ilpossibilità li dan lAbbozz jibda jiġi diskuss filġimgħa li tibda fis26 ta' Jannar.

Carmelo Abela qal illi lGvern qiegħed jipproponi li nhar l-Erbgħa, 28 ta' Jannar issir diskussjoni bla vot dwar issimplifikazzjoni u ttnaqqis talburokrazija, abbażi ta' rapport li kien ser jippubblika lGvern xi ħamest ijiem qabel tibda d-diskussjoni.

De Marco talab li rrapport ikun ippubblikat minn talinqas ġimgħa qabel iddibattitu sabiex ikun hemm biżżejjed żmien għallpreparazzjoni.

L-Onor.

Abela ħa nota ta' dan il-punt.

David Agius ġibed lattenzjoni talGvern għal numru ta' mozzjonijiet privati talOppożizzjoni li kienu għadhom pendenti.

Abela qal illi lpożizzjoni talGvern dwar emendi għallKostituzzjoni ma nbidlitx, u ċjoè li dawn għandhom jiġu kkunsidrati bħala parti minn reviżjoni aktar estensiva talKostituzzjoni.

Dwar ilMozzjoni 174 – Mozzjoni biex jiġu ppublikati rapporti tażżewġ inkjesti dwar loperat talPulizija – lOnor.

Abela qal li wieħed mirrapporti inkwistjoni kien diġà ġie ppubblikat fis-17 ta' Diċembru, filwaqt li l-ieħor għadu jrid jiġi ppubblikat.

Dwar ilMozzjoni 136 – Mozzjoni biex ilpazjenti jingħataw lgħażla li jieħdu lkura tassaħħa li huma intitolati għaliha skont irregolamenti dwar kura tassaħħa transkonfinali minn fornituri privati lokali – lOnor.

Abela qal illi din għandha terġa' titqajjem fillaqgħa li jmiss.

XOGĦOL IEĦOR

Kommemorazzjoni talOlokawst

LIspeaker irrefera għarriżoluzzjoni tanNazzjonijiet Uniti tal21 ta' Novembru 2005 li permezz tagħha s27 ta' Jannar ġiet iddikjarata bħala lġurnata li tfakkar ilvittmi talOlokawst, u li din is-sena kien se jiġi mfakkar is-70 anniversarju mil-liberazzjoni tal-kampiijiet ta' Auschwitz.

LIspeaker irrefera wkoll għal korrispondenza li kien irċieva mingħand lAmbaxxatur talIżrael għal Malta fejn qal li huwa ser ikun Malta sas27 ta' Jannar filgħodu u għalhekk ippropona li din ilkommemorazzjoni ssir fis26 ta' Jannar sabiex ikun jista' jattendi.

IlKumitat qabel li lkommemorazzjoni ssir nhar itTnejn, 26 ta' Jannar fis-6.30 p.m.

Bdil filkompożizzjoni talkumitati

David Agius qal illi wara ttibdiliet li kien hemm filportfolios talgrupp parlamentari talOppożizzjoni, huwa kien ser jgħaddi l-lista tal-Membri sabiex ikunu jistgħu jitressqu l-mozzjonijiet meħtieġa bissostituzzjonijiet relattivi filkumitati talKamra.

Fondazzjoni Parlament ta' Malta

IlKumitat qabel li skont id-dispożizzjonijiet tal-artikoli 8(ċ) u 10(b) tal-Istatut tal-Fondazzjoni Parlament ta' Malta lmembri talBord ta' Amministraturi talFondazzjoni Parlament ta' Malta għandhom ikunu lIspeaker, ilMembri talKumitat dwar ixXogħol talKamra preżenti u lIskrivan talKamra.

Ilbinja lġdida talParlament

Mario De Marco talab jekk innaħa talGvern kellhiex xi żviluppi x'tirrapporta dwar ilmigrazzjoni talParlament għallbinja lġdida.

Abela qal illi huwa ma kellu lebda informazzjoni ġdida u li primarjament kienu lGHRC li kellhom jiġu quddiem ilKumitat b'din linformazzjoni.

L-Ispeaker informa lill-Kumitat li huwa lanqas ma kien infurmat bid-data ta' meta għandha ssir il-migrazzjoni u żied illi kien infurmat li sal-Ħamis, 8 ta' Jannar il-bankijiet tal-Plenarja kienu għadhom mhux f'posthom.

IlKumitat qabel li għandha ssir laqgħa nhar itTnejn, 19 ta' Jannar 2015, fejn rappreżentanti tal-GHRC jintalbu jagħtu aktar informazzjoni lill-Kumitat dwar fiex wasal ix-xogħol fuq il-binja l-ġdida.

Fis7.20 p.m. ilKumitat aġġorna għal nhar itTnejn, 19 ta' Jannar 2015 fis6.30 p.m.

ANĠLU FARRUGIA


KUMITATI TAL-KAMRA TAD-DEPUTATI

KUMITAT PERMANENTI DWAR IL-PRIVILEĠĠI

AVVIŻ

Laqgħa Nru. 8

L-Erbgħa, 14 ta' Jannar 2015 fis-1.00 p.m.

L-iSpeaker, President tal-Kumitat Permanenti dwar il-Privileġġi, javża li l-Kumitat se jiltaqa' nhar l-Erbgħa, 3 ta' Diċembru 2014 fis-1.00 p.m. fil-Kamra tal-Kumitati fil-Palazz, il-Belt Valletta, b'din l-aġenda:

Konsiderazzjoni tal-każ ta' ksur ta' privileġġ imqajjem mill-Prim Ministru fis-Seduta Nru 55 tat-30 ta' Settembru 2013 fil-konfront tal-Kap tal-Oppożizzjoni (Kont.)

16 ta' Diċembru 2014 SKRIVAN TAL-KAMRA

Proceedings, agenda, minutes and transcripts of the parliamentary committees docx


KUMITAT PERMANENTI DWAR ILPRIVILEĠĠI

LAQGĦA NRU 8

L-Erbgħa, 14 ta' Jannar 2015

IlKumitat Permanenti dwar ilPrivileġġi ltaqa' filPalazz, ilBelt Valletta, fis-1.05 p.m.

Anġlu Farrugia, ippresieda.

PREŻENTI

IdDeputat Prim Ministru u Ministru għallAffarijiet Ewropej u tTwettiq talManifest Elettorali lOnor.

Louis Grech, il-Ministru għat-Turiżmu lOnor.

Għallaqgħa kienu preżenti wkoll il-Whip tal-Gvern, l-Onor.

Godfrey Farrugia u lkonsulent legali talPrim Ministru, Dr Paul Lia.

IlMinuti talLaqgħa Nru 7 li saret fit-3 ta' Diċembru 2014 kienu kkonfermati.

Id-Deputat Prim Ministru u Ministru għall-Affarijiet Ewropej u Twettiq tal-Manifest Elettorali informa lill-Kumitat li minħabba li l-Onor.

Carmelo Abela, membru tal-Kumitat Permanenti dwar il-Privileġġi, hu issa l-Ministru responsabbli mill-intern, il-Gvern kien tal-fehma li meta l-kumitat ikun qed jiddiskuti dan il-każ, l-Onor.

Abela jkun sostitwit bl-Onor.

Il-Kumitat ma sabx oġġezzjoni.

LIspeaker informa lillKumitat li huwa kien irċieva talba mingħand il-mezzi talmedia biex jingħataw permess jieħdu filmati u ritratti għall-ewwel ftit minuti tallaqgħa talKumitat.

Ilpermess ingħata.

KAŻ TA' KSUR TA' PRIVILEĠĠ IMRESSAQ MILLPRIM MINISTRU LONOR.

JOSEPH MUSCAT FILKONFRONT TALKAP TALOPPOŻIZZJONI LONOR.

SIMON BUSUTTIL (KONT.)

Skont kif indikat mill-Onor.

Chris Said fil-laqgħa tal-Kumitat Permanenti dwar il-Privileġġi tal-31 ta' Lulju 2014 u skont ftehim milħuq fil-laqgħa preċedenti, għal-laqgħa tal-lum ġie mgħajjat l-Ispettur Angelo Gafà sabiex jagħti x-xhieda tiegħu quddiem dan l-istess Kumitat.

L-Ispeaker qiegħed għad-dispożizzjoni tal-Membri tal-Kumitat kopja tax-xhieda mogħtija fil-Qorti mill-Ispettur Gafà quddiem il-Maġistrat Dr Anthony J. Vella nhar l-Erbgħa, 12 ta' Diċembru 2012 "Il-Pulizija Spettur Angelo Gafà et kontra Silvio Zammit", liema dokument ifforma parti mid-dokumentazzjoni tal-Kumitat.

L-Ispettur Angelo Gafà ġie msejjaħ fil-kamra sabiex jagħti x-xhieda tiegħu u ngħata l-ġurament.

L-Ispeaker fakkar lill-Ispettur Gafà li kopja tal-linji gwida applikabbli għax-xhieda quddiem il-Kumitat kienet diġà ntbagħtitlu meta ġie nnotifikat dwar il-laqgħa tal-lum, u infurmah ukoll illi kellu d-dritt jagħżel li x-xhieda tiegħu ma tkunx video-streamed.

Is-Sur Gafà ma kellux oġġezzjoni li x-xhieda tiegħu tkun video-streamed.

Matul ix-xhieda, l-Ispettur Gafà qara parir mogħti mill-Avukat Ġenerali dwar jekk it-tliet persuni msemmija fir-rapport tal-OLAF jistgħux jiffaċċjaw akkużi.

L-Onor.

Chris Said talab li l-Membri tal-Kumitat jingħataw kopja ta' dan il-parir moqri mix-xhud.

Wara diskussjoni kien hemm il-qbil illi dan il-parir għandu jitqassam lill-Membri.

Fi tmiem ix-xhieda tiegħu, is-Sur Gafà ġie mitlub jirtira mill-kamra.

L-Onor.

Said informa lill-kumitat li għal-laqgħa li jmiss għandhom jiġu mgħajta l-Avukat Ġenerali Dr Peter Grech, u d-Deputat Avukat Ġenerali Dr Donatella Frendo Dimech.

Għall-oġġezzjoni min-naħa tal-Gvern illi dawn l-uffiċjali ma jistgħux jiġu mgħajta mill-Kumitat bħala xhieda minħabba l-aspett ta' kunfidenzjalità bejn l-Avukat Ġenerali u l-Gvern, l-Onor.

Chris Said ġibed distinzjoni bejn ir-rwol tal-Avukat Ġeneral bħala avukat tal-Gvern u r-rwol tiegħu bħala prosekutur.

In-naħa tal-Gvern irreġistrat nuqqas ta' qbil mad-distinzjoni kif mogħtija mill-Onor.

Wara diskussjoni, il-Kumitat qabel li għal-laqgħa li jmiss għandhom jidhru l-Avukat Ġenerali Dr Peter Grech u d-Deputat Avukat Ġenerali Dr Donatella Frendo Dimech, u f'każ ta' domandi li jkun hemm oġġezzjoni għalihom, dawn jiġu referuti lill-Ispeaker għal deċiżjoni.

L-Ispeaker fakkar lill-Membri illi fil-laqgħa preċedenti kien ġie deċiż li l-Kumitat kellu jiddeċiedi meta ser jitlaqqa' l-Kumitat sabiex jibda jiġi kkunsidrat il-każ ta' ksur ta' privileġġ wara ruling li ngħata fis-Seduta 190 tat-22 ta' Ottubru 2014 li fih is-Sedja kienet sabet lill-Ministru għall-Enerġija u s-Saħħa, l-Onor.

Konrad Mizzi, prima facie ħati ta' ksur ta' privileġġ fil-konfront tal-Onor.

Il-Kumitat qabel li għandha tinstab data fil-laqgħa li jmiss.

Fis-2.07 p.m. ilKumitat aġġorna għal nhar l-Erbgħa, 11 ta' Frar 2015 fis-1.30 p.m.

ANĠLU FARRUGIA


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 25

L-Erbgħa, 14 ta' Jannar 2015 fis-6:45 p.m.

L-Onor.

Luciano Busuttil, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar l-Erbgħa, 14 ta' Jannar 2015 fis-6:45 p.m. fil-Kamra tal-Kumitati fil-Palazz il-Belt b'din l-aġenda:-

Laqgħa mal-E.T. Artis Bertulis, Ambaxxatur tal-Latvija għal Malta, dwar il-Programm u l-Prijoritajiet tal-Presidenza tal-Latvija għall-perjodu Jannar – Ġunju 2015.

(i) ittra datata t-18 ta' Diċembru 2014 li l-Viċi President tal-Kummissjoni Ewropea Frans Tindermans bagħat lill-kummissarji l-oħra u li kopja tagħha għaddiha lill-Parlamenti Nazzjonali dwar it-tisħiħ tad-djalogu politiku mal-Parlamenti Nazzjonali;

(ii) ittra datata s-17 ta' Diċembru 2014 li l-Viċi President tal-Kummissjoni Frans Timmermans bagħat lill-iSpeaker dwar il-Programm ta' Ħidma tal-Kummissjoni 2015 flimkien mad-dokumenti relatati mal-programm;

(iii) email mill-Ministeru għall-Affarijiet Barranin datata t-23 Diċembru 2-014 dwar

(iv) rapport tal-Parlament Olandiż dwar il-kontroll parlamentari fuq l-affarijiet Ewropej wara t-Trattat ta' Lisbona;

(v) il-konklużjonijiet u dokumenti oħra relatati mal-Konferenza Inter-Parlamentari dwar il-Common Foreign and Security Policy (CFSP) u l-Common Security and Defence Policy (CSDP) li attendew għaliha l-Onor.

Luciano Busuttil u l-Onor Francis Zammit Dimech f'Ruma bejn il-5 u s-7 ta' Novembru 2014;

(vi) Abbozz ta' Rapport dwar ir-Rapport Annwali tar-Rappreżentant Għoli tal-UE dwar il-Politika Komuni għall-Affarijiet Barranin u l-Politika għas-Sigurtà lill-Parlament Ewropew.

Affarijiet oħra.

7 ta' Jannar 2015 SKRIVAN TAL-KAMRA

Proceedings, agenda, minutes and transcripts of the parliamentary committees bar


(Rapport Uffiċjali u Rivedut)

Laqgħa Nru 25

L-Erbgħa, 14 ta' Jannar 2015

Stampat fl-Uffiċċju tal-Iskrivan

Prezz €2.50

Laqgħa Nru 25

L-Erbgħa, 14 ta' Jannar, 2015

Il-Kumitat iltaqa' fil-Palazz, il-Belt Valletta, fis-6.47 p.m.

Il-Minuti tal-laqgħat Nri 23 u 24, li saru fl-10 ta' Ottubru 2014 u fil-15 ta' Diċembru 2014 rispettivament, ġew ikkonfermati.

PREŻENTAZZJONI MILL-E.T. ARTIS BERTULIS, AMBAXXATUR TAL-LATVJA GĦAL MALTA, DWAR IL-PROGRAMM U L-PRIJORITAJIET TAL-PRESIDENZA TAL-LATVJA TAL-UNJONI EWROPEA GĦALL-PERIJODU JANNAR SA ĠUNJU 2015

THE CHAIRPERSON: Qabel nagħlaq il-laqgħa tal-lum, nixtieq naqsam magħkom din il-korrispondenza li rċevejna.

THE CHAIRPERSON: Nixieq inpoġġi fuq il-Mejda:

- Ittra datata t-18 ta' Diċembru 2014 li l-Viċi President tal-Kummissjoni Ewropea, Frans Tindermans, bagħat lill-Kummissarji l-oħra u li kopja tagħha għaddiha lill-Parlamenti Nazzjonali dwar it-tisħiħ tad-djalogu politiku mal-Parlamenti Nazzjonali;

Ittra datata s-17 ta' Diċembru 2014 li l-Viċi President tal-Kummissjoni, Frans Timmermans, bagħat lill-iSpeaker dwar il-Programm ta' Ħidma tal-Kummissjoni 2015, flimkien mad-dokumenti relatati mal-Programm;

- Email mill-Ministeru għall-Affarijiet Barranin, datata t-23 Diċembru 2014, dwar ir-ratifika tal-Kampala Amendments of the International Criminal Court (ICC);

- Rapport tal-Parlament Olandiż dwar il-kontroll parlamentari fuq l-affarijiet Ewropej wara t-Trattat ta' Lisbona;

- Il-konklużjonijiet u dokumenti oħra relatati mal-Konferenza Inter-Parlamentari dwar il-Common Foreign and Security Policy (CFSP) u l-Common Security and Defence Policy (CSDP) li attendew għaliha l-Onor.

Luciano Busuttil u l-Onor Francis Zammit Dimech f'Ruma bejn il-5 u s-7 ta' Novembru 2014; u

- Abbozz ta' Rapport dwar ir-Rapport Annwali tar-Rappreżentant Għoli tal-UE dwar il-Politika Komuni għall-Affarijiet Barranin u l-Politika għas-Sigurtà lill-Parlament Ewropew.

Fis-7.45 p.m., il-Kumitat aġġorna għal nhar l-Erbgħa, 28 ta' Jannar 2015, bil-preżentazzjoni mill-Onor.

Ian Borg, Segretarju Parlamentari għall-Presidenza UE2017 u Fondi Ewropej, dwar il-preparamenti li għaddejjin b'rabta mal-Presidenza Maltija tal-Unjoni Ewropea bejn Jannar u Ġunju 2017.


KUMITAT PERMANENTI DWAR L-AFFARIJIET BARRANIN U EWROPEJ

LAQGĦA NRU.

L-Erbgħa, 14 ta' Jannar 2015.

Il-Kumitat Permanenti dwar l-Affarijiet Barranin u Ewropej iltaqa' fil-Palazz, il-Belt Valletta, fis-6:47 p.m.

L-Onor.

PREŻENTI: L-Onor Frederick Azzopardi (sostitut tal-Onor.

Joseph Sammut u l-Onor.

ASSENTI: Il-Ministru għall-Affarijiet Barranin l-Onor.

Il-Minuti tal-laqgħat Nri 23 u 24 li saru fl-10 ta' Ottubru, 2014, u l-15 ta' Diċembru, 2014, kienu konfermati.

L-Iskrivan tal-Kumitat qal it-talba.

PREŻENTAZZJONI MILL-E.T. ARTIS BERTULIS, AMBAXXATUR TAL-LATVIJA GĦAL MALTA, DWAR IL-PROGRAMM U L-PRIJORITAJIET TAL-PRESIDENZA TAL-LATVIJA TAL-UNJONI EWROPEA GĦALL-PERJODU JANNAR SA ĠUNJU 2015.

L-E.T. Artis Bertulis, Ambaxxatur tal-Latvija għal Malta, kien akkumpanjat mis-Sinj.

Fil-preżentazzjoni tiegħu, l-Ambaxxatur semma dawn it-tliet prijoritajiet ewlenin tal-Presidenza tal-Latvija tal-Unjoni Ewropea, jiġifieri:-

Il-kompetittività tal-Unjoni Ewropea – aktar għaqda ekonomika u monetarja; settur tal-enerġija aktar integrat u sikur; li jiġi faċilitat l-investiment permezz tal-iStrategic Investment Fund; tisħiħ tas-suq uniku flimkien ma' industrija aktar kompetittiva ħalli tikber l-ekonomija u jiżdiedu l-impjiegi l-aktar fost iż-żgħażagħ;

Ewropa Diġitali – suq uniku diġitali sabiex ikun hemm aktar protezzjoni tad-data, aktar drittijiet tal-konsumatur u cybersecurity li għandhom iwasslu għal tkabbir ekonomiku u aktar impjieg.

Għal dan il-għan kienet se ssir id-Digital Agenda Assembly f'Riga.

Unjoni Ewropea aktar attiva u impenjata globalment – aktar għaqda fl-Unjoni Ewropea innifisha; ħidma favur il-paċi u s-sigurtà fir-reġjun; il-Politika tal-Viċinat (a) kemm fil-Lvant, fejn hemm sfidi kbar fl-Ukrajna u fir-relazzjonijiet mar-Russja tant li f'Mejju 2015 kienet se ssir Eastern Partnership Summit f'Riga u (b) kemm tan-Nofsinhar minħabba l-fenomenu tal-immigrazzjoni rregolari; reviżjoni tal-istrateġija tal-UE mal-Asja Ċentrali; tkomplija tan-negozjati għal ftehim dwar kummerċ u investiment mal-Istati Uniti, l-Kanada u l-Ġappun; il-kontribut tal-UE għas-Summit tan-Nazzjonijiet Uniti dwar żvilupp sostenibbli u t-tnaqqis tal-faqar.

Wara kien hemm diskussjoni fejn tqajmu diversi punti, fosthom, l-instabilità fl-Afrika ta' Fuq, fil-Lvant tal-Ewropa u fil-Lvant Nofsani, it-terroriżmu, l-iżviluppi fil-Greċja, in-nuqqas ta' żvilupp sostnut fiż-Żona tal-Ewro, it-tassazzjoni, l-għaqda ekonomika u bankarja u l-qagħad l-aktar fost iż-żgħażagħ.

93 Kopja tal-Programm tal-Presidenza tal-Latvija tal-Unjoni Ewropea għall-perjondu Jannar sa Ġunju 2015; u

94 Kopja tal-preżentazzjoni li l-Prim Ministru tal-Latvija għamlet lill-Parlament Ewropew fl-14 ta' Jannar 2015 dwar il-prijoritajiet tal-Presidenza tal-Latvija tal-Unjoni Ewropea għall-perjondu Jannar sa Ġunju 2015.

Il-President tal-Kumitat ippreżenta din il-korrispondenza, li kopja tagħha kienet diġà tqassmet lill-Membri:-

95 Ittra datata t-18 ta' Diċembru 2014 li l-Viċi President tal-Kummissjoni Ewropea Frans Tindermans bagħat lill-kummissarji l-oħra u li kopja tagħha għaddiha lill-Parlamenti Nazzjonali dwar it-tisħiħ tad-djalogu politiku mal-Parlamenti Nazzjonali;

96 Ittra datata s-17 ta' Diċembru 2014 li l-Viċi President tal-Kummissjoni Frans Timmermans bagħat lill-iSpeaker dwar il-Programm ta' Ħidma tal-Kummissjoni 2015 flimkien mad-dokumenti relatati mal-programm;

97 email mill-Ministeru għall-Affarijiet Barranin datata t-23 Diċembru 2014 dwar ir-ratifika tal-Kampala Amendments of the International Criminal Court (ICC);

98 Rapport tal-Parlament Olandiż dwar il-kontroll parlamentari fuq l-affarijiet Ewropej wara t-Trattat ta' Lisbona;

99 Il-konklużjonijiet u dokumenti oħra relatati mal-Konferenza Inter-Parlamentari dwar il-Common Foreign and Security Policy (CFSP) u l-Common Security and Defence Policy (CSDP) li attendew għaliha l-Onor.

Luciano Busuttil u l-Onor Francis Zammit Dimech f'Ruma bejn il-5 u s-7 ta' Novembru 2014; u

100 Abbozz ta' Rapport dwar ir-Rapport Annwali tar-Rappreżentant Għoli tal-UE dwar il-Politika Komuni għall-Affarijiet Barranin u l-Politika għas-Sigurtà lill-Parlament Ewropew.

Fis-7.45 p.m. il-Kumitat aġġorna għall-Erbgħa, 28 ta' Jannar 2015 bil-preżentazzjoni mill-Onor.

Ian Borg, Segretarju Parlamentari għall-Presidenza UE2017 u Fondi Ewropej, dwar il-preparamenti li għaddejjin b'rabta mal-Presidenza Maltija tal-Unjoni Ewropea bejn Jannar u Ġunju 2017.

SKRIVAN TAL-KUMITAT

PRESIDENT TAL-KUMITAT


KUMITAT PERMANENTI DWAR IX-XOGĦOL TAL-KAMRA

Laqgħa Nru 26

It-Tnejn, 19 ta' Jannar 2015

Stampat fl-Uffiċċju tal-Iskrivan

Prezz €2.50

Laqgħa Nru 26

It-Tnejn, 19 ta' Jannar 2015

Il-Kumitat iltaqa' fil-Palazz, il-Belt Valletta, fis-6.54 p.m.

MR SPEAKER (Onor. Anġlu Farrugia): Hawn korrezzjonijiet għall-Minuti?

L-Onor.

DAVID AGIUS: Sur President, nixtieq kjarifika ħalli jkollna l-Minuti korretti.

Immur għal paġna 2 dwar il-mozzjoni 174, li kienet biex jiġu ppubblikati r-rapporti taż-żewġ inkjesti dwar l-operat tal-Pulizija.

Għandi kopja quddiemi li tgħid hekk:

"Għalhekk il-Kamra tiċċensura, tista' tordna lill-Ministru biex jippubblika r-rapport fl-intier tagħhom taż-żewġ inkjesti dwar l-operat tal-Pulizija, kif spjegat hawn fuq."

Nixtieq li l-Onor.

Abela jiċċara dan, għax hawnhekk qed ngħidu li ġew ippubblikati.

Wieħed ġie ppubblikat, filwaqt li l-ieħor għadu qed jiġi ppubblikat.

Fil-fatt, ġie ppubblikat?

Ħalli nkunu ċari.

MR SPEAKER: Skont il-Minuti, wieħed ġie ppubblikat fis-17 ta' Diċembru, u l-ieħor għad irid jiġi ppubblikat.

CARMELO ABELA: Sur President, nikkonferma li dak li għidt l-aħħar darba, u dan huwa rifless fil-Minuti.

Dwar Darryl Luke Borg, fis-17 ta' Diċembru, li kienet l-aħħar seduta tas-sena li għaddiet, ġie ppubblikat rapport ta' 13-il paġna tal-inkjesta li kienet saret, u li kienet tlestiet fis-26 ta' Awwissu tal-2013.

Dik fejn tidħol l-inkjesta ta' Darryl Luke Borg.

M'għandix min kienu il-membri tal-Bord.

MR SPEAKER: Dak huwa rapport tal-inkjesta?

CARMELO ABELA: Dan il-każ tressaq quddiem il-Bord permezz ta' ittra mibgħuta mill-Prim Ministru.

Dan ir-rapport ġie ppubblikat.

Dwar it-tieni inkjesta, hemm commitment li r-rapport jiġi ppubblikat; però s'issa għadu mhux ippubblikat, kif hemm rifless fil-Minuti.

DAVID AGIUS: Hawnhekk għandna miktub:

"… li matul l-aħħar sena saru, u ġew konklużi, wara pressjoni pubblika, żewġ inkjesti dwar żewġ każijiet mill-aktar gravi marbuta mal-ħidma tal-Pulizija.

Wieħed minnhom huwa l-każ fejn raġel innoċenti tressaq il-Qorti b'arrest, akkużat inġustament b'hold up ..."

Din ta' Darryl Luke Borg?

Għal dan qed jirreferi?

MR SPEAKER: Ministru, poġġejtu fuq il-Mejda tal-Kamra?

"… u l-każ l-ieħor huwa fejn kienu rtirati l-proċeduri kriminali kontra persuna li allegatament ħebbet għall-Pulizija ġewwa għassa tal-Pulizija."

Jiġifieri, ir-rapport dwar il-każ ta' arrest ta' raġel akkużat inġustament b'hold up ġie ppubblikat, u huwa dak li tpoġġa fis-17 ta' Diċembru?

CARMELO ABELA: Nikkonferma li huwa dak tas-17 ta' Diċembru.

MR SPEAKER: Mela, il-Minuti huma korretti.

Hemm wieħed – tas-17 ta' Diċembru – ippubblikat, waqt li l-ieħor għadu mhux ippubblikat.

Hemm xi ħaġa oħra fuq il-Minuti?

Il-Minuti tal-Laqgħa Nru 25, li saret fit-12 ta' Jannar 2015, ġew ikkonfermati.

XOGĦOL TAL-KAMRA

MR SPEAKER: Niġu għax-xogħol tal-Kamra, u nistieden lill-Onor.

Godfrey Farrugia biex jagħmel ir-rimarki għan-naħa tal-Gvern.

GODFREY FARRUGIA: Sur President, b'mod informali diġà kellimt lill-Whip, l-Onor.

David Agius, u nixtiequ li nhar l-Erbgħa li ġej niddiskutu l-mozzjoni li ressaqna l-ġimgħa li għaddiet dwar l-Enemalta.

DAVID AGIUS: Sur President, ovvjament nixtiequ niddibattu dwar dan.

Però, sal-lum, għad m'għandniex l-informazzjoni tal-kuntratti li ġew iffirmati mill-Gvern konnessi ma' dan il-ftehim, u allura l-Oppożizzjoni mhijiex in sync ma' dak li l-Gvern għandu bħala informazzjoni.

Dan ifisser li mhux se nkunu qed nilagħbu fair f'din id-diskussjoni.

Qed nerġgħu nagħmlu l-appell min-naħa tagħna, għax kif jista' jkun li titkellem dwar kuntratti li m'għandekx kopji tagħhom?

Fl-aħħar mill-aħħar, jekk il-Gvern irid jibqa' jirrombla u jimxi għal nhar il-Erbgħa mingħajr dawn il-kuntratti, nistgħu niddibattu issa stess.

CARMELO ABELA: Sur President, aħna diġà għamilna din it-tip ta' diskussjoni fl-aħħar laqgħa tal-House Business Committee.

Il-Gvern diġà ppubblika r-rapporti li kellu jippubblika, li huma aktar minn dak li kien jiġi ppubblikat f'ċirkostanzi bħal dawn.

Rapporti oħrajn li huma ta' natura kummerċjali ma jistgħux jiġu ppubblikati, u l-pożizzjoni tagħna għadha dik li kienet l-aħħar darba.

MR SPEAKER: L-Onor.

MARIO DE MARCO: Sur President, bir-rispett kollu lejn l-Onor.

Abela, huwa pwerili li wieħed jargumenta jekk wieħed hux qed jippubblika aktar jew anqas minn drabi oħrajn.

Hawnhekk għandna mozzjoni partikolari quddiemna, mozzjoni biex nagħmlu dibattitu dwar tranżazzjoni ta' bejn ix-Shanghai Electric u l-Enemalta.

Jekk irridu niddiskutu din it-tranżazzjoni, naħseb li l-Gvern għandu jgħidilna kemm il-ftehim ġie ffirmat, jgħidilna x'inhuma dawn il-ftehimiet, u se mai jgħidilna, pereżempu, minn dawn l-għaxar ftehimiet, hemm tlieta minnhom li qed ngħidu li m'għandhomx jiġu ppubblikati għax kull klawsola f'dak il-ftehim hija kummerċjalment sensittiva.

S'issa, lanqas dak ma kellu d-diċenza li jagħmel dan il-Gvern.

Jiena nippretendi – u għalhekk konna għidna u tlabna li jiġi pospost id-dibattitu – bl-isperanza, għax aħna forsi daqsxejn ta' ottimisti eterni, li l-Gvern – no pun intended – jara d-dawl u jirrealizza li, jekk verament irid dibattitu serju fil-pajjiż, issir pubblikazzjoni ta' kull ftehim.

Jiena nifhem li jista' jkun hemm klawsoli li jkunu ta' natura sensittiva kummerċjalment.

L-Oppożizzjoni stess qalet: Iva, nistgħu nifhmu u naċċettaw li dawk il-klawsoli ma jiġux ippubblikati għax huma kummerċjalment sensittivi.

Però, żgur ma jistax ikun il-każ li kull klawsola ta' kull kuntratt hija kummerċjalment sensittiva.

Dak żgur mhux il-każ.

Nerġa' ngħid: l-appell tiegħi huwa li l-Gvern għandu jgħidilna kemm ġew iffirmati ftehimiet, u kemm minnhom huma kummerċjalment sensittivi.

Dak li huwa kummerċjalment sensittiv f'dawk il-ftehimiet, ma jimpurtax, ma jiġix ippubblikat.

Però, il-bażi tal-ftehimiet, kemm u x'inhuma dawn il-ftehimiet, għandu jkollhom id-diċenza li jgħidulna.

CARMELO ABELA: Sur President, jekk huwiex pwerili jew le jiddeċiedi ħaddieħor; però, huwa stat ta' fatt li ġew ippubblikati r-rapporti li setgħu jiġu ppubblikati, li huwa aktar minn dak li kien jiġri qabel.

Aktar minn hekk m'għandix x'inżid.

MR SPEAKER: Mela l-mozzjoni se titressaq nhar l-Erbgħa.

Għada, ix-xogħol tal-Kamra se jkun kontinwazzjoni?

GODFREY FARRUGIA: Ix-xogħol tal-Kamra se jkun il-kontinwazzjoni ta' dak li hemm.

L-unika ħaġa hija li għada, wara li nispiċċaw il-liġi dwar il-Professional Counselling, iċ-ċans hu li nibdew dik tal-Money Laundering, u eżatt warajha nkomplu bl-Abbozz ta' Liġi dwar il-Persuni b'Diżabilità.

MR SPEAKER: Kollox sew, dak huwa x-xogħol ta' għada.

Imbagħad, l-Erbgħa nagħmlu l-mozzjoni.

DAVID AGIUS: Sur President, nixtieq nerġa' nirreġistra n-nuqqas ta' ftehim min-naħa tal-Oppożizzjoni abbażi ta' dak li għadu kif qal l-Onor. de Marco, u jitniżżel fil-Minuti.

MR SPEAKER: Qed jiġi nnotat fil-Minuti.

DAVID AGIUS: Ladarba qed nitkellmu fuq xogħol tal-Kamra, nixtieq nerġa' nirreferi għall-Abbozz ta' Liġi dwar Standards fil-Ħajja Pubblika, biex forsi jkollna ftit indikazzjoni dwar meta se niddiskutu din il-liġi partikolari.

MR SPEAKER: L-Onor.

DEBORAH SCHEMBRI: Sur President, meta kienet se tiġi diskussa din il-mozzjoni, ġiet posposta minħabba xogħol li kellu l-Kap tal-Oppożizzjoni.

Ma kienx hemm din l-argumentazzjoni kollha li qed issir issa.

Dak iż-żmien ma kienx hemm din l-oppożizzjoni min-naħa tal-Oppożizzjoni fuq dan il-punt.

Jekk l-Oppożizzjoni hux qed tagħmel dan il-punt issa biex ittawwal, ma nafx.

Ta' min jinnota wkoll li din ma kenitx saret qabel.

Din il-mozzjoni kienet ġiet posposta minħabba n-natura ta' xogħol li kellu l-Kap tal-Oppożizzjoni.

MR SPEAKER: Point taken, diġà ddiskutejniha.

Fir-rigward ta' dak li staqsa l-Onor.

David Agius, Onor. Godfrey Farrugia, għandna indikazzjoni meta se jiġi diskuss l-Abbozz dwar l-iStandards fil-Ħajja Pubblika, Abbozz Nru. 63?

CARMELO ABELA: Sur President, bil-permess tiegħek, nixtieq ngħid xi ħaġa oħra.

Sur President, jidhirli li fit-28 ta' Jannar konna qbilna li ssir diskussjoni fuq l-issue tal-burokrazija u t-tnaqqis ta' burokrazija.

DAVID AGIUS: M'għandniex problema, sakemm jaslu għandna d-dokumenti.

CARMELO ABELA: Id-dokumenti jaslu minn qabel.

Għada nerġa' nfakkar biex jaslu għand l-Oppożizzjoni.

MR SPEAKER: Ministru, fuq din għandek informazzjoni?

CARMELO ABELA: Fuq tal-iStandards fil-Ħajja Pubblika qed nistennew data mingħand id-Deputat Prim Ministru.

Però, ninnotaw li kien hemm qbil is-sena li għaddiet.

DAVID AGIUS: Nixtieq li sal-aħħar tax-xahar inkunu bdejniha.

CARMELO ABELA: Għall-anqas ikun hemm persuna minn kull naħa li jitkellmu.

MR SPEAKER: Kien hemm xi ħaġa oħra, Onor. David Agius?

Ftiehmna fuq hekk?

Issa niġu għal xogħol ieħor.

Kif konna ftiehmna fl-aħħar laqgħa, il-Kumitat qabel li għandha ssir laqgħa llum, 19 ta' Jannar, fejn il-membri tal-GHRC ikunu preżenti hawnhekk biex jagħtu aktar informazzjoni lil dan il-Kumitat dwar fiex wasal ix-xogħol fuq il-binja l-ġdida tal-Parlament.

Il-membri tal-GHRC qegħdin hawn preżenti, u hawn ukoll il-Ministru Mizzi.

Jekk taqblu, nistgħu nagħtu l-mikrofonu lil Dr Stefan Zrinzo Azzopardi mill-ewwel.

XOGĦOL IEĦOR

Preżentazzjoni dwar Żviluppi fuq il-Proġett tal-Bini tal-Parlament il-Ġdid

DR STEFAN ZRINZO AZZOPARDI: Sur President, biex nispjegaw fejn wasal il-proġett limitatament għal żewġ binjiet li jifformaw il-parlament il-ġdid, jiġifieri l-binja fejn hemm il-Kamra tad-Deputati, kif ukoll il-binja tal-uffiċini, ħejjejna preżentazzjoni u għaddejna kopja lill-Onor.

Membri u lis-Sedja biex nispjegaw ftit fejn wasalna.

Dan għamilnieh ukoll biex nagħtu indikazzjoni ta' fejn u liema xogħlijiet għad fadal, kif ukoll indikazzjoni ta' timelines li ġew diskussi mal-kuntratturi li għadhom on site li minnhom wieħed jista' jieħu indikazzjoni meta x-xogħlijiet se jkunu kompletati.

Dawn huma t-timelines li tawna l-kuntratturi f'laqgħa li kellna magħhom il-Ħamis li għadda.

Biex nagħmel l-affarijiet ċari, nixtieq inġib għall-attenzjoni ta' dan il-Kumitat tal-Kamra l-fatt li dawn id-dati jiddependu fuq ċertu progress li qed isir minn ġurnata għal oħra.

Fil-fatt, lejn l-aħħar tal-preżentazzjoni se nindika numru ta' affarijiet li jinkoraġġuna li dawn id-dati se jintlaħqu.

Però, biex ikun hemm full disclosure, qed nindikaw numru ta' riskji li hemm li jistgħu jwasslu biex ċerti dati jaqgħu lura.

Dan dejjem skont l-informazzjoni li qed jiġbru l-uffiċjali tal-GHRC li għandna konsistentement on site, kif ukoll minn fatturi oħrajn li qed nivverifikaw mal-istess kuntratturi.

Se nibda billi nagħti ħarsa minn livell Nru 3, li huwa l-livell tal-Office Block fejn se jkunu l-uffiċini ta' Mr Speaker u l-assistenti tiegħu.

Hemmhekk, jekk wieħed iħares lejn din is-slide, jinnota li hemm affarijiet li waslu fl-aħħar.

Pereżempju, fejn għandek 'Door thresholds – 22/01', jiġifieri din il-ġimgħa … (Interruzzjonijiet) L-introduzzjoni ġenerika qbiżtha u ġejt mill-ewwel għas-sustanza, Onor. Agius.

Dik is-slide u d-dati mogħtija hemmhekk juru li hemm affarijiet li din il-ġimgħa se jkunu lesti, bħal 'Door thresholds', li huma ċerti partijiet tal-bibien li jagħlqu dak il-livell.

Imbagħad, hemm dati oħrajn li jidħlu fi Frar; però, mill-informazzjoni li għandna rigward dan il-livell, sal-aħħar ta' Frar dak kollu li hemm bżonn ikun lest, se jkun kompletat kollu.

Fil-fatt, meta wieħed jara dik l-item fejn qegħdin ngħidu 'Installation of streaming cameras', eċċ., dawk se jkunu spostati meta ma jibqax isir ix-xogħol hawnhekk.

Dawn jinqalgħu minn hawn u jridu jitwaħħlu hemmhekk.

Fil-fatt, il-cameras li qed nużaw f'din il-Kamra ma jistgħux jinqalgħu qabel ma jieqaf ix-xogħol tal-Kamra, għax inkella ma jkunx jista' jiġi streamed dan il-Kumitat.

Pereżempju, jekk wieħed iħares lejn 'Programming of computer switching control function', peress li dak jiddependi fuq xogħol ieħor li qed isir mad-dawra tal-blokk kollu, wieħed ma jistax jagħti data speċifika.

Imma, mill-informazzjoni li għandna jidher li sal-aħħar ta' Frar dak il-proċess ikun għadda kollu.

Il- livelli li jmiss huma livelli 1 u 2, fejn hemm l-uffiċini tal-Ministri, tal-Prim Ministru u tal-Kap tal-Oppożizzjoni, kif ukoll l-uffiċini l-oħrajn kollha, li l-Onor.

Membri naħseb li kellhom l-opportunità jaraw f'diversi okkażjonijiet.

L-istess, jekk naraw 'Activation of the AV audio IT systems', fl-aħħar ta' dan ix-xahar ikunu kompletati.

Imbagħad, l-aktar li qed nidħlu 'l ġewwa f'dan ix-xahar huwa s-soffitt u d-dwal tal-bridge li jaqsam fl-ewwel sular, flimkien ma' dak li għaddej fit-tielet sular: taħthom hemm soffitt biex jagħlaq, kif ukoll id-dwal.

Fil-fatt, jekk wieħed jgħaddi minn hemmhekk bħalissa jara li hemm scaffolding.

Dan kellu jiġi erected biex isir dan ix-xogħol.

Skont it-timelines li ngħatajna mill-kuntratturi, sas-7 ta' Frar – jiġifieri qegħdin nitkellmu fuq ġimagħtejn jew tliet ġimgħat oħra – dan se jkun kompletat u se jitneħħa dak l-iscaffolding, b'mod li min-naħa ta' barra ma nibqgħux naraw scaffolding iżjed.

Fl-islide li jmiss qed nitkellmu dwar il-ground floor, fin-naħa tal-Office Block.

Hemmhekk, nixtieq inġib għall-attenzjoni ta' dan il-Kumitat li waħda mill-affarijiet li żammet ix-xogħol kienet dak li għandu x'jaqsam mas-soffitt.

Dan kien wieħed minn dawk l-items li, meta sar il-Works Inspection Report, il-periti m'approvawx ix-xogħlijiet, bil-konsegwenza li kellu jerġa' jsir.

Illum ġie approvat u mxejna minn hemmhekk.

Fil-fatt, meta wieħed iħares lejn id-dati li qegħdin jingħatawlna mill-kuntratturi, għalkemm qed tissemma d-data ta' 28 ta' Frar biex jitlesta dan kollu, fil-verità, huma biss elementi żgħar li jkun hemm bżonn sa dak iż-żmien għax, mill-informazzjoni li għandna f'idejna, il-parti l-kbira tal-affarijiet, salv għall-parti ta' dak li għandu x'jaqsam ma' testing and commissioning ta' telefonija, sigurtà u dwal, ikunu lesti fil-ġimagħtejn jew tlieta li ġejjin.

Ngħaddu issa għal dak li nsejħulu core 5.

Biex wieħed jifhem fuq liema qegħdin nitkellmu, din hija dik il-blokka l-wieqfa, qisha torri, li tħares lejn id-daħla ta' Bieb il-Belt.

Hemmhekk hemm l-emergency exits, il-fire escape u l-lift, li huwa a goods lift.

Jekk wieħed iħares lejn id-dati – il-15 ta' Frar – l-informazzjoni hija li tkun kompletament lesta.

Però, biex wieħed ikun ċar, dan mhuwiex meqjus bħala critical.

Għalkemm ix-xogħlijiet iridu jitlestew, però huma dettalji li żgur ma jaffettwawx milli l-Parlament jiċċaqlaq minn post għal ieħor.

Minkejja dan, skont it-timelines li ngħatajna l-Ħamis li għadda, f'nofs Frar dik il-parti se tkun lesta wkoll.

Waħda mill-affarijiet li kienet miexja b'rankatura ferm aktar bil-mod minn dak li kien miftiehem fit-timelines li kellna dan l-aħħar, kienet il-kwestjoni tal-ġebla.

Fil-fatt, illum qegħdin f'pożizzjoni fejn ix-xogħol tal-ġebla huwa lest, ħlief għal dettal fejn jidħol dak li jissejjaħ pointing, jiġifieri tikħil tal-fili fuq in-naħa ta' barra.

Kif spjegajna f'diversi okkażjonijiet, u anke ġie rrapportat b'mod pubbliku, dan il-package kien wieħed mill-aktar inkwetanti.

Però, il-parti l-kbira tiegħu llum hija lesta, u allura ħafna affarijiet setgħu jimxu b'mod aktar veloċi.

Issa fadal xi dettalji u, jekk m'iniex sejjer żball, din il-ġimgħa dan il-pointing se jkun qed jibda.

Fil-fatt, waħda mill-affarijiet li qegħdin naraw hija li, fl-aħħar ta' dan ix-xahar jew fl-ewwel ġimgħa ta' Frar, Triq l-Ordinanza se tkun miftuħa biex il-pubbliku jkun jista' jidħol minn dik il-parti wkoll.

Bħalissa, Triq l-Ordinanza hija magħluqa.

Hemmhekk il-hoarding ikun jista' jimxi 'l ġewwa, u dik it-triq tista' tinfetaħ u nimxu pass ieħor 'il quddiem.

Ngħaddu għas-slide li jmiss li juri l-lower ground floor, fejn hemm il-bitħa 'l isfel mill-ground floor, fejn hemmhekk ġejjin l-uffiċini tas-support staff tal-Parlament.

Għalkemm mill-ġdid qed insemmu t-28 ta' Frar, din id-data ssemmiet minħabba li l-iSpeaker u n-naħa tal-uffiċċju tal-iSpeaker talbu li mad-desks attwali jiżdiedu l-modesty panels, jiġifieri dawk il-panels li jitwaħħlu quddiem.

Peress li dawn ma kenux previsti li jsiru, kellhom jiġu ordnati, u allura kien hemm bżonn aktar żmien biex jitlestew; mentri l-affarijiet l-oħra, bħal touch up paints, kif ukoll twaħħil ta' fire doors, qed naraw li sal-aħħar ta' dan ix-xahar se jkunu tlestew min-naħa tal-kuntratturi.

Kumment ġenerali li nixtieq ngħaddi dwar l-office block huwa li minn din il-ġimgħa se jibda proċess li permezz tiegħu jibda jsir il-handing over, fejn il-kuntratturi jibdew jagħmlu l-aħħar dettalji, iż-żoni fejn isiru dawn l-aħħar dettalji jibdew jinqaflu, iċ-ċwievet jibdew jinżammu esklussivament min-naħa tal-uffiċjali tal-GHRC, u kwalunkwe aċċess irid jiġi awtorizzat biex, minn hemm 'il quddiem, inkunu nafu jekk ikunx daħal xi ħadd, jekk tkunx saret xi ħsara.

Apparti minn hekk, parti oħra importanti hija li dawk il-kmamar jistgħu jibdew jgħaddu lin-naħa tal-Uffiċċju tal-iSpeaker.

L-aktar parti li naħseb li fadal sfidi fiha hija fil-parti fejn hemm il-Kamra tad-Deputati.

Fiċ-Chamber Block għad fadal ħafna xogħol, jew relattivament xogħol mhux ħażin.

Waħda mill-aktar affarijiet li tefgħet ix-xogħol lura kien il-fatt li kien hemm bżonn li jiġu emendati l-bankijiet li ġew manifatturati skont id-disinji tal-periti.

Wara li ħarġet din il-problema, dawn il-bankijiet intbagħtu biex jiġu alterati mid-ditta Unifor fl-Italja, li huma l-manifatturi li pproduċewhom.

Bħalissa qed nistennew li dawn jiġu ritornati Malta, fit-23 u l-24 ta' Jannar.

Oriġinarjament, dawn il-fornituri wegħduna li kellhom jipprovdu dawn il-bankijiet fil-bidu ta' dan ix-xahar.

B'konsegwenza ta' dan id-dewmien, ċerti xogħlijiet, li huma importanti li jsiru, bilfors iridu jiġu posposti, fosthom it-twaħħil tal-mikrofoni u apparat ieħor li jeħel ma' dawn id-desks.

Dan ix-xogħol ma jistax jibda qabel ma jkunu waslu l-bankijiet u twaħħlu fil-post.

Minn dak li informawna, biex jitwaħħlu dawn il-bankijiet, hija operazzjoni ta' jumejn jew tlett ijiem.

L-aktar li hemm xogħol huwa biex jitwaħħal l-apparat ma' dawn il-bankijiet u, fuq kollox, it-testing and commissioning tal-mikrofoni u tal-apparat.

Dak huwa previst li minn tal-inqas se jieħu minn erba' sa ħames ġimgħat.

Jekk il-bankijiet jitwaħħlu sal-aħħar ta' dan ix-xahar, irridu nikkalkulaw erba' ġimgħat oħra biex il-congress system, jiġifieri l-mikrofoni, il-voting systems, l-internet u l-faċilitajiet kollha li jipprovdu dawn il-bankijiet il-ġodda, tkun tista' taħdem minn hemm 'il quddiem.

Xogħol li diġà għaddej huwa t-testing and commissioning tas-sistemi l-oħrajn, fosthom l-air conditioning, li qed isir regolarment u l-inġiniera qed jiċċekkjaw li l-apparat qiegħed jagħti dak li suppost.

Pereżempju, l-lifts għaddejjin minn dak il-proċess.

Nerġa' ntenni li l-unika sistema li nżammet lura hija l-congress system, li hija essenzjali u vitali biex ikun jista' jaħdem il-Parlament.

Dan minħabba r-raġunijiet li għadni kif spjegajt.

Jekk immorru għas-slide li jmiss, naraw ir-'Remaining Works: Chamber'.

Għandna tnejn: l-ewwel waħda titkellem dwar il-livell tad-deputati, waqt li fil-partijiet l-oħrajn fadal xi xogħol xi jsir fil-livell – id-dawra biex ngħidu hekk – fejn se tkun qiegħda l-media, kif ukoll għad fadal x'jiġi stallat.

Però, il-materjal kollu qiegħed fil-livelli l-oħrajn tal-iStrangers' Gallery, li mit-timeline inġenerali wkoll qed ningħataw indikazzjoni li sat-28 ta' Frar kollox ikun iddaħħal u ġie mqiegħed fil-post.

Bħala kuntratturi li għandna on site, għalkemm il-kuntratti kollha ġew iffirmati mal-joint venture li jisimgħha BIB, effettivament fadal erba' kuntratti ta' xogħol li għadu għaddej, li huwa dak li jissejjaħ l-external envelope – jiġifieri, dak ix-xogħol tal-ġebla, il-ħġieġ, it-twieqi, u dak li għandu x'jaqsam mal-għeluq ta' barra u l-ġebla fuq in-naħa ta' ġewwa.

Hemm ukoll il-kuntratt l-ieħor – PB05 – li għandu x'jaqsam ma' finishes, fejn hemmhekk hemm il-kumpanija Fino bis-sub-contractors tagħha u n-nominated sub-contractor Unifor, li hija l-kumpanija li semmejna ftit ilu dwar il-kwestjoni tad-desks.

PB04 għad fadal daqsxejn xogħol mhux ħażin peress li fadal ċerti light fittings f'ċerti postijiet; però, l-aktar li fadal huwa fejn tidħol is-sistema tal-IT u l-congress sytem tal-kumpanija Griega Telmaco u l-kumpanija Maltija ESI.

L-aħħar, iżda mhux l-anqas, hemm il-lifts tal-kumpanija Panta Marketing.

Għalkemm dawn il-kumpaniji kollha qegħdin jiffunzjonaw taħt il-kappa ta' BIB JV, però kull entità għandna l-ispeċjalizzazzjoni tagħha.

Jekk immorru lura fuq l-updated timelime, bażikament qed naraw li, kif spjegajt aktar kmieni, fil-31 ta' Jannar f'ċerti areas se jkollna practical completion.

Però, dan jiddependi ħafna fuq il-konsenja tal-bankijiet, li warajha jibda t-testing and commissioning, u jkun għad fadal xi partijiet li jridu jiġu armati fis-sistema tas-sound u l-mikrofoni fil-Kamra.

Imbagħad, mis-7 ta' Frar, kif kont qed nispjega aktar kmieni, jista' jibda għaddej il-handover ta' żoni, waħda wara l-oħra, u l-Uffiċċju tal-iSpeaker ikun jista' jibda bil-preparamenti biex issir il-migrazzjoni lejn il-Parlament il-ġdid.

Jekk wieħed jieħu l-erba' ġimgħat ta' testing and commissioning mill-aħħar ta' Frar, jara li biex dan kollu jkun kompletat se jidħol Marzu.

Mill-informazzjoni li qed jagħtuna l-kuntratturi, dik hija l-end target fejn qed naraw fejn nistgħu naslu.

Xtaqna nġibu għall-attenzjoni tal-Kamra r-raġunijiet għalfejn marru ħażin l-affarijiet fir-rigward ta' dati li konna ngħatajna.

L-aħħar darba li kellna l-opportunità li niġu quddiem din il-Kamra biex nispjegaw ix-xogħol li kien sar kien f'Ottubru.

Hemmhekk konna għadna kif ġejna minn ftehim li x-xogħol jitlesta sal-aħħar ta' Settembru.

Jekk wieħed jiġbor ir-raġunijiet għalfejn l-affarijiet marru lura, skont l-analiżi li saret min-naħa tal-GHRC, jista' jara li waħda mir-raġunijiet kienet id-deliveries ta' materjali li kellhom jaslu f'ċerti ġranet, u dawn id-dati ma ġewx rispettati.

Illum nistgħu naraw li qegħdin ferm aħjar minn dak iż-żmien, bil-materjali qegħdin on site, ħlief għal xi affarijiet żgħar.

Hawnhekk semmejna wkoll l-istoneworks, li llum nistgħu ngħidu li huma lesti.

Raġuni oħra kienet il-kwestjoni tal-modifika meħtieġa fil-bankijiet tal-Kamra.

Imbagħad, kien hemm ħafna mid-delays minħabba sequential process għax, jekk ikun hemm kuntrattur li ma jlestix, il-kuntrattur ta' warajh ma jistax jaħdem u, b'konsegwenza ta' dan, kollox se jaqa' lura.

Xi ħaġa oħra li qegħdin f'dik il-fażi u li hemm attenzjoni kbira dwarha, kemm minn naħa tal-GHRC, kif ukoll min-naħa tal-periti u l-inġiniera, hija l-kwestjoni ta' snags, fejn wieħed irid jara li l-kuntratturi qed jagħmlu x-xogħol skont l-istandards u d-design miftehmin.

Hemmhekk tieħu l-ħin għax, jekk ikun hemm ċerti xogħlijiet li ma jkunux ġew approvati u jkollhom jinbidlu xi affarijiet, mhijiex xi ħaġa li tista' ssir malajr.

Kważi kważi, l-irqaqat jeħdulek ferm aktar ħin milli meta tkun qed tagħmel ix-xogħol mill-bidu.

Hemm ir-riskji li wieħed irid iżomm quddiem għajnejh biex il-proġett jilħaq il-mira li qed jgħidulna l-kuntratturi.

L-ewwel nett, kollox jiddependi fuq il-konsenja tal-affarijiet.

Jekk il-kumpanija Unifor qed tgħidilna li fl-24 ta' Jannar il-bankijiet se jitilqu mill-Italja u se jibdew jeħlu fis-27 ta' Jannar, u dawn ma jitilqux mill-Italja, il-programm se jaqa' lura.

Is-Sur Chris Paris, CEO tal-GHRC, qiegħed isegwi dan il-proġett u qiegħed iffokat fuq dan il-proġett biss, u kontinwament qed jintbagħtu messaġġi biex dawn l-affarijiet jiġu segwiti.

Kif diġà semmejt, hemm ukoll il-kwestjoni tal-istallazzjoni tas-sistemi tas-sound, l-air conditioning u l-lifts, u li, meta dawn ikunu qed jiġu tested and commissioned, ikun hemm kollox jaħdem u qiegħed skont ma jiġi ċertifikat mill-inġiniera u mill-periti.

L-aħħar, iżda mhux l-anqas – però dan mhux se jaffettwa 'l-binja nnifisha – hemm li ssir iċ-ċertifikazzjoni kollha meħtieġa.

Naħseb li f'dan l-istadju, dak huwa x'għandna x'nirrapportaw lil dan il-Kumitat.

Bl-overview li tajna, naħseb li wieħed jista' jieħu direzzjoni biex dan il-Kumitat ikun jista' jagħti direzzjoni wkoll dwar meta l-Parlament jista' jiċċaqlaq għall-binja l-ġdida.

MR SPEAKER: Grazzi.

Jien nixtieq nagħmel din l-osservazzjoni.

Qed nifhmu tajjeb li dak li għadek kif ippreżentajt juri li sal-aħħar ta' Marzu għandu jkun kollox lest, bil-commissioning b'kollox, hux hekk?

DR STEFAN ZRINZO AZZOPARDI: It-timeline li għandna llum huma dawk id-dati.

MR SPEAKER: Sakemm ma jinqalax xi ħaġa oħra.

Pereżempju, fuq il-bankijiet għad irridu narawhom hemmhekk.

DR STEFAN ZRINZO AZZOPARDI: Sur President, il-progress qed jiġi rreġistrat minn ġimgħa għall-oħra – u naf li Mr Speaker regolarment jibgħat nies biex jaraw – u anke jkun hemm ċerti milestones li jintlaħqu, u tagħmel differenza kbira f'dak li konna qed ngħidu.

MR SPEAKER: L-Onor.

DEBORAH SCHEMBRI: Meta ltqajna l-aħħar on site, konna tkellimna fuq tipi differenti ta' bankijiet li jistgħu isiru.

Din kienet preċeduta b'email min-naħa tagħkom ta' x'kien l-aktar rakkomandabbli u anqas rakkomandabbli.

Dakinhar li konna on site, konna qed nitkellmu l-aktar fuq bank li togħla parti minnu u dik il-parti tkun tal-aluminium u tkun irqaq, għaliex f'waħda mir-rakkomandazzjonijiet li kontu bgħattu b'email kontu għidtu li jekk bank ikun oħxon ma jkunx pulit, ma jkunx tajjeb, eċċ. Ipprovajt insegwi naqra x'ġara minn dakinhar 'l hawn, u anke tkellimt mal-Iskrivan tal-Kamra, li qalli li rċieva lura li l-bankijiet se jiġu ħoxnin, jiġifieri xi ħaġa li ma kinetx rakkomandata, bħalma qed naraw fuq din il-karta.

Aħna urejna l-oġġezzjoni tagħna.

Safejn naf jien, anke l-Oppożizzjoni u l-Gvern urew li aħna ma naqblux ma' dan għal diversi raġunijiet, anke għal raġunijiet ta' sigurtà.

Però, minn mindu oġġezzjonajna 'l hemm, aħna ma smajniex x'se jiġri minn dawn il-bankijiet.

M'għandniex idea liema bankijiet ġejjin u kif se jkunu.

Tistgħu taġġornawna fuq x'ġara wara l-oġġezzjoni tagħna?

DR STEFAN ZRINZO AZZOPARDI: Nixtieq nispjega li kemm id-disinn oriġinali, kif ukoll id-disinn li hemm illum, huma disinji li saru mill-uffiċċju ta' Renzo Piano.

Il-ftehim li kien sar mill-Gvern mal-uffiċċju ta' Piano kien li, fejn jidħlu kwestjonijiet ta' disinn, ikunu f'idejhom u d-disinn sar minn hemmhekk.

Il-GHRC kienet interlokotur fis-sens għax qiegħda ssegwi l-proġett.

Biex forsi nispjega wkoll, meta twaħħlu s-siġġijiet u ġew ipprovati għall-ewwel darba, ġie nnotat li hemm diffikultà – għax din kienet l-ewwel darba li bniedem seta' jara l-prodott finali mill-mod kif saru mill-periti – u konna ġbidna l-attenzjoni tal-Iskrivan tal-Kamra.

Imbagħad, kienet saret il-visit, u naħseb li l-istorja kulħadd jafha.

Fil-preżenza tal-Perit Belvedere, kien hemm id-diskussjoni li saret.

Kif dejjem għamilna, la hija kwestjoni ta' design, ħallejna f'idejn il-Perit Belvedere li, min-naħa tiegħu, ta l-istruzzjonijiet lill-Unifor.

Skont kif jien informat, l-istruzzjonijiet tiegħu, wara li anke saru diskussjonijiet bejn l-uffiċċju tal-periti ma' Unifor, kienu li jimxu għal dan il-mudell li għandi f'dan ir-ritratt, li nista' ngħaddi kopja tiegħu għall-benefiċċju tal-Onor.

Il-bankijiet reġgħu ttieħdu lura għall-modifika, se ssir dik il-flap, mhux se tinbidel il-wisa', bid-differenza li ntużaw ċerti ċappetti li kif tingħalaq jinħoloq aktar spazju minn quddiem.

Dak sar kollu esklussivament fuq l-istruzzjonijiet ta' Piano, u aħna, bħalma kien hemm affarijiet oħra ta' disinn li tħallew f'idejn Piano, f'dan il-każ ukoll kienu f'kuntatt dirett mal-kuntratturi, u ttieħdu dawk id-deċiżjonijiet fuq livell ta' disinn.

Fl-aħħar mill-aħħar, to sign off the building irid ikun il-perit li kellu dik ir-remit li jasal fuq kwestjonijiet ta' disinn.

DEBORAH SCHEMBRI: Jiġifieri l-aħħar wieħed huwa dan?

DR STEFAN ZRINZO AZZOPARDI: Dak ir-ritratt huwa ritratt li bagħtu mill-kumpanija Unifor – jekk m'iniex sejjer żball illum stess – biex juruna x-xogħol li sar fuqu u li għaddej bħalissa, u biex anke juruna li verament qegħdin jaħdmu biex jilħqu d-deadline tat-23 jew l-24 ta' Jannar.

Dak huwa l-prodott finali li se jkun qed jasal Malta biex imbagħad jeħel on site.

DEBORAH SCHEMBRI: Grazzi.

MARIO DE MARCO: Qed nassumi li, jekk kollox imur kif ippjanat, sal-aħħar ta' Marzu, ħa ngħidu April, għandu jkun lest.

JOE MIZZI (Ministru għat-Trasport u Infrastruttura): Aħna mhux qed ngħidu meta għandu jew m'għandux ikun lest.

Għandkom stat ta' fatt x'ġara, kif inhuma l-affarijiet, x'sibna u x'qed jgħidu li se jseħħ.

Dik hija r-realtà.

Dik hija s-sitwazzjoni.

Aħna qed nagħtukom x'hemm eżatt u kif spjegaw l-affarijiet huma.

MARIO DE MARCO: Jekk qed nifhem sew, il-Ministru qed ikun daqsxejn aktar kawt u ma jixtieqx jagħtina data sa meta jaħseb li se jkun lest il-proġett.

JOE MIZZI: Skużi, mhux ma nistax nagħtikom data, imma qed ngħidilkom kif inhi s-sitwazzjoni.

Suppost kellu jkun lest sa Marzu tal-2012.

F'Marzu tal-2012 kien hemm 35% biss lest minnu!

MARIO DE MARCO: Mhux dak il-punt!

JOE MIZZI: Ħu paċenzja!

Inti staqsejtni mistoqsija … (Interruzzjonijiet) Inkella ma nirrispondik xejn!

Għandi dritt nirrispondi la staqsieni mistoqsija … (Interruzzjoni)

MR SPEAKER: Jekk jogħġobkom, żommu l-ordni.

MARIO DE MARCO: Jien nixtieq inkun naf … (Interruzzjonijiet)

JOE MIZZI: Le, għax inti moħħok fit-timeframes u mhux timeframes!

It-timeframe kien jagħlaq fl-2012!

MARIO DE MARCO: Ma tistax tagħtina timeframe, jekk fhimtek sew!

MR SPEAKER: Il-preżentazzjoni hija dik li hi.

Ministru, saritlek domanda mill-Onor.

Jien għidt, u nerġa' ngħid, u għalhekk qed nikkonfermalek, li suppost kellu jkun lest f'Marzu tal-2012, imma fl-2012 kien hemm 35% biss lest minnu!

Meta ħadna over aħna, kien hemm 62% lest, u l-aħħar partijiet huma gravissimi!

Aħna għamilna enfasi biex l-affarijiet jimxu 'l quddiem għax ma kienx hemm kontroll.

U nista' nispjega dwar il-kontroll.

Aħna vverifikajna l-affarijiet biex kemm jista' jkun il-Parlament jimxi 'l quddiem.

Għamilna deterrent lil min huwa responsabbli biex, jekk ma jimxix, ikun jaf li jkollu konsegwenzi, u dawk swew għax kompla miexi.

U mexa, għax kieku lanqas nafu fejn qegħdin.

Nista' ngħid li qed jirriżultalna wkoll li dan il-proġett ġie jiswa aktar minn 50% aktar mill-istima oriġinali tal-2008!

Qed nikkalkulaw ukoll – għax mhux sempliċement tara, għax trid tħallas biex tagħmel ix-xogħol ukoll – li l-Parlament il-ġdid se jiġi jiswa qrib l-€45 miljun!

Dan ifisser 50% aktar milli kien stmat!

Dan mhux issa, fl-aħħar sena u tmien xhur, li saru dawn l-affarijiet.

Qed naraw kollox, mhux li sempliċement il-Parlament jimxi 'l quddiem.

Però, minkejja dan kollu, qed ninsistu li l-bini u l-affarijiet li hemm bżonnhom jitlestew malajr ħalli, meta jitlestew, min huwa responsabbli mill-Parlament il-ġdid li jħossu li għandu jieħu l-handover, jeħodha mal-ewwel!

Jekk irid il-handover illum, nistgħu nagħtuhielu.

Imma qed ngħidulu x'inhi s-sitwazzjoni tal-Parlament illum, kif spjega wkoll min huwa responsabbli u min qed imexxi.

Din hija s-sitwazzjoni eżatt!

Issa meta, bħala Parlament u bħala House Business Committee, tħossu li tistgħu teħduh … Jekk tħossu li tistgħu teħduh għada biex tiffunzjonaw, aħna ngħadduhulkom!

Aħna qed nagħmlu monitoraġġ kuljum!

Tawna dati ta' meta x-xogħol se jsir.

Għamlu moniteraġġ.

Kif tħossu li tistgħu tiftħuh, aħna ngħadduhulkom!

MARIO DE MARCO: Teħux għalija, Ministru, imma hija totalment inaċċettabbli r-risposta tiegħek.

Jiena noħodha bħala insult lejn dan il-Parlament u lejn dan il-Kumitat!

Li tiġi tgħidilna li qisu jmiss lilna naraw meta neħduh, neħodha bħala insult lejn is-Sede ta' dan il-Kumitat.

(Interruzzjonijiet)

JOE MIZZI: Inti avukat, imma żbaljat!

MARIO DE MARCO: Jien għamilt mistoqsija, u issa ħallini nitkellem!

(Interruzzjonijiet)

JOE MIZZI: Nagħmilha l-point of order għax inti ddawwar id-diskors.

MARIO DE MARCO: Jien ħallejtek titkellem fil-libertà kollha u tgħid dak kollu li ridt tgħid!

(Interruzzjonijiet)

MR SPEAKER: Ħa jkolli nissospendi l-Kamra!

Jekk jogħġobkom, żommu l-kalma.

CARMELO ABELA: Sur President, nista' nagħmel rimarka żgħira?

Jien naħseb li l-istorja lkoll kemm aħna nafuha.

Illum kellna preżentazzjoni tas-sitwazzjoni u t-timelines li l-kuntratturi qed jagħtu lill-GHRC.

Naħseb li għandna napprezzaw li dawn it-timelines inbidlu kemm-il darba mill-istess kuntratturi.

Huwa tajjeb li nevitaw ċertu diskors li bih ma nsolvu xejn.

Qed iżommu lis-Sur President u lill-istaff tiegħu aġġornat, u llum qed iżommu lill-House Business Committee aġġornat fuq dak li qed jgħidu l-kuntratturi.

Jekk kollox ikun f'postu u jekk it-timelines li l-kuntratturi qed jagħtu lill-GHRC jibqgħu l-istess, naħseb li bejn wieħed u ieħor nafu meta nistgħu mmorru fil-Parlament il-ġdid!

L-istorja nistgħu niddibattuha u nistgħu nkunu politiċi lkoll kemm aħna … (Interruzzjonijiet)

MR SPEAKER: Hawn tliet membri tal-GHRC li qegħdin hawnhekk.

Għandkom mistoqsijiet għalihom?

Il-Ministru Mizzi jista' joqgħod hawnhekk.

MARIO DE MARCO: Anke huma, jekk ma jimpurtax!

MR SPEAKER: Iva, nagħmlu d-domandi lilhom.

MARIO DE MARCO: Jien għamilt mistoqsija sempliċi.

Illum, Dr Stefan Zrinzo Azzopardi għamlilna progress report li huwa tajjeb.

Mill-progress report, jien ħadt l-impressjoni – almenu jidher – li l-Parlament se jkun lest sal-aħħar ta' Marzu.

Anke jekk ma jkunx lest sal-aħħar ta' Marzu, se jkun lest sa April.

L-Onor.

Abela ħa l-istess impressjoni tiegħi, bħalma ħadet is-Sede, kif ukoll l-Onor.

Kulħadd ħa din l-impressjoni, ħlief inti, Onor. Mizzi!

Il-mistoqsija li allura ssegwi, jekk kollha kemm aħna ħadna din l-impressjoni … (Interruzzjonijiet) Iva, jista' jkun li kollha żbaljati ħlief inti!

JOE MIZZI: Anke jien, dik l-impressjoni ħadt, imma dik hi biss impressjoni u mhux id-data!

MARIO DE MARCO: Il-Parlament, inti sa meta taħseb li se jkun lest?

Mhux se niġu aħna u nieħdu over, imma inti għandek tagħti handover, bir-rispett kollu.

Meta taħseb li se tkun f'pożizzjoni li tagħti l-handover tal-Parlament lill-President tal-Kamra?

Mhux jiġi l-President u jgħid: Agħtihuli ħalli nidħol għada!

Għax ma naħsibx li nkunu qed nagħtu rispett lil dan il-Parlament li nippretendu li jiġi l-iSpeaker għada u jidħol ġo fih!

JOE MIZZI: Qabel kelli l-impressjoni li fl-2012 kellu jingħata; imma ma ngħatax, u allura qed inkun kawt.

Għalhekk qed tgħidli hekk, għax inti qed titlob dati.

Dan biex tgħid li jien tajt data!

(Interruzzjonijiet) Il-kwestjoni kollha hi li l-esperjenza li għandi hi li dawn il-kuntratturi u dawk responsabbli huma l-istess li kienu responsabbli taħt il-Gvern preċedenti, u kull darba ma żammewx id-data.

Allura, jien ma nistax nagħti d-dati u noqgħod fuqhom bilfors!

Jien nesiġi li x-xogħol, tramite l-GHRC, isir kif għandu jsir, bl-anqas spejjeż, u jekk jista' jkun isir fid-dati li jagħtu!

Imma, jekk ma jżommux id-data, jien m'għandix kontroll fuqhom, ħlief li jkun hemm deterrent għalihom.

L-impressjoni li qed jagħtu hija li se jkun lest għal Marzu, April u hija impressjoni li qed nieħu jien ukoll; imma, mill-esperjenza li għandi magħhom, ma nistax norbot fuqhom!

Bir-rispett kollu, għalhekk qed inkun ċar!

Però, l-handover, mix-xahar id-dieħel nistgħu nagħtuh, skont dak li qed jgħid il-kuntrattur.

Għalhekk għidt li jekk intom tridu li ngħaddihulkom, ngħaddihulkom.

Aħna mhux qed inżommu biex ma ngħaddux il-Parlament lilkom.

L-impressjoni hi li l-ġranet huma dawk li tawna huma; imma, jekk tħossu li bl-affarijiet żgħar li fadal isiru, wieħed jista' jibda l-handing over, aħna nistgħu nagħmluh.

Imma aħna se nibqgħu nesiġu li jżommu ma' dawk id-dati.

Iżda mhux bilfors se jżommu ma' dawk id-dati: dan ngħidu mill-esperjenza li għandna!

MR SPEAKER: Le, aħna nidħlu meta jkun kollox ikkummissjonat.

JOE MIZZI: Għalhekk qed ngħid hekk.

MR SPEAKER: L-Onor.

DAVID AGIUS: Peress li d-dati jinbidlu, jista' dan il-Kumitat jaqbel li l-membri tal-GHRC jerġgħu jiġu hawn, forsi xahar ieħor jew ħames ġimgħat oħra, u nirrapportaw progress dakinhar?

Ħames ġimgħat oħra nkunu fi Frar, u ħafna minn dawn id-dati huma fi Frar.

JOE MIZZI: Sadanittant, m'għandix diffikultà li ngħid lill-GHRC biex iżommukom informati minn ġimgħa għall-oħra.

DAVID AGIUS: Jekk iżżommuna aġġornati nirringrazzjawkom; però, niftehmu biex lejn nofs Frar nerġgħu niltaqgħu u naraw jekk dawn id-dati humiex se jinżammu jew inbidlux.

Imbagħad anke naslu għat-trasferiment.

JOE MIZZI: Tajjeb li nagħmlu hekk f'nofs Frar, mhux problema.

Però, sadanittant, kull ġimgħa jingħata aġġornament.

(Interruzzjonijiet)

MR SPEAKER: Min-naħa tagħna, qed nagħmlu moniteraġġ.

L-Onor.

DEBORAH SCHEMBRI: Waqt id-diskussjoni saret referenza għal sequential process of works, jiġifieri jekk xi ħaġa mhijiex lesta, ta' warajha ma tistax issir.

F'dan il-każ, hija l-istess ħaġa.

Jekk ix-xogħol mhuwiex lest, il-Gvern ma jistax jgħaddi l-Parlament.

Safejn naf jien, qed jeħlu multi talli dan il-Parlament ma sarx fil-ħin.

Mhuwiex tort tal-Gvern.

Il-Gvern ma jistax jgħaddi xi ħaġa li mhijiex lesta.

MARIO DE MARCO: Jaħasra, jien f'xi ħin għidt li huwa tort tal-Gvern jew le?

Kulma qed nagħmel hija mistoqsija faċli: Sa meta jaħseb li se jkun lest?

Jiena nifhem li l-Ministru Mizzi jixtieq ikun fuq id-difensiva!

JOE MIZZI: Le, le, bir-rispett kollu, mill-esperjenza li kellu jkun lest fl-2012 qed ninkwieta.

DEBORAH SCHEMBRI: X'tinsinwa d-domanda la … (Interruzzjonijiet)

MARIO DE MARCO: Ninsinwa għax qed nistaqsih meta se jkun lest?

DEBORAH SCHEMBRI: M'għadekx kif għidtlu: Għidtilna li se tlestuh f'Lulju, u issa m'intomx lesti?

MR SPEAKER: Nirringrazzjak, Onor. Schembri.

Naqblu, u data oħra se tiġi kkomunikata lilkom.

Nirringrazzjakom.

AFFARIJIET OĦRA

Rapport ta' inkjesta interna mill-Korp tal-Pulizija

DAVID AGIUS: Sur President, qabel ma mmorru għal xogħol ieħor – għax kien hemm abbokkament mal-Onor.

Jason Azzopardi rigward dak li konna qed nitkellmu fuqu fil-bidu tas-seduta – irrid ngħid li jien informat li, wara l-publikazzjoni tar-riżultat tal-inkjesta tal-Police Board f'Awissu tal-2013, il-Kummissarju kien ta intervesta fil-ġurnal "The Times of Malta" front page, tat-3 ta' Settembru, fejn ġie rrapportat li qal: I will publish the findings that will put people's minds at rest.

Dan kien sar b'referenza għall-inkjesta interna presjeduta mill-Assistent Kummissarju dwar l-operat tas-CID, minħabba l-għagħa li kien qam wara r-rapport tal-Police Board.

Fil-fatt, dak li kien tpoġġa fuq il-Mejda tal-Kamra fis-17 ta' Diċembru kien il-Police Board.

Allura issa qed nitlob lill-Ministru biex forsi jkun hemm żewġ inkjesti.

CARMELO ABELA: Sur President, l-ewwel nett, safejn naf jien, fil-Ministeru m'hemmx l-inkjesta interna li l-Korp tal-Pulizija qed jingħad li għamel, skont dak li qara l-Onor.

Agius, fir-rigward ta' inkjesta interna tal-Pulizija sussegwenti għal dak li jien ikkonfermajt anke fil-bidu ta' din is-seduta, li ġie ppubblikat.

Jien, bħala Ministru, din l-inkjesta m'għandix lanqas.

Ma nistax inpoġġi xi ħaġa li jien m'għandix ladarba hija inkjesta interna tal-Korp tal-Pulizija.

Se mai, jiddeċiedi l-Kummissarju.

Issa, inti qed tikkwota dak li qal Kummissarju preċedenti għal dan tal-lum.

Ma nafx x'inhija l-opinjoni tal-Kummissarju attwali, li huwa legalment it-tutur li għandu din l-inkjesta.

Però, jien m'għandix, u allura ma nistax inpoġġi din fuq il-Mejda tal-Kamra jew nippubblikaha, għax hija inkjesta interna tal-Korp tal-Pulizija.

Li jiddependi minni poġġejtu.

Azzopardi, anke fil-mozzjoni li kien poġġa, jien ħadtha li kien qed jirreferi għal dak ir-rapport li poġġejt fis-17 ta' Diċembru tal-2014.

Hemm inkjesta oħra li diġà hemm l-impenn li din titpoġġa u li tkun ippubblikata.

Però, fuq inkjesti interni tal-Korp tal-Pulizija, jien m'għandix ġurisdizzjoni.

Imma jien biex nagħmel l-affarijiet ċari.

MR SPEAKER: Se tiġi rrekordjata.

Nimxu fuq affarijiet oħra.

Xandir tal-attivitajiet tal-Parlament

MR SPEAKER: Fil-laqgħa ta' Novembru tal-2014, kont għaddejtilkom kopja ta' kuntratt bejn il-Go u s-Sedja dwar il-Parliamentary TV Channel.

Dan ġie konkluż.

Tlabtkom l-approvazzjoni ħalli nimxi, għax ma nistax inħalli kumpanija erba' xhur pendenti.

Issa konkluż.

Il-Parlament ma huwa se joħroġ xejn flus.

DAVID AGIUS: Min-naħa tal-Oppożizzjoni, mhux problema.

CARMELO ABELA: Aħna konna għidna li, sakemm il-Parlament ma jkollux spejjeż addizzjonali, mhux problema, u jidher li mhux se jkun hemm.

Dak kien it-tħassib tagħna.

MR SPEAKER: Nassigurak, Onor. Abela, li huwa painstaking contract li issa huwa lest.

CARMELO ABELA: M'għandix dubju li kif qed tgħid inti.

MR SPEAKER: Neħodha li huwa approvat.

Grazzi.

Imbagħad, għaddejtilkom ukoll il-linji gwida dwar il-video streaming tad-dibattiti parlamentari.

Din tiltaqgħu ftit fuqha?

M'għandkomx problemi, toqogħdux tinkwetaw.

Il-pubbliku mhux se jkun jaf jekk intomx fil-Kamra jew le.

Il-camera se tkun dejjem fuq il-persuna li tkun qed titkellem.

DAVID AGIUS: Kemm naraw ftit bejnietna u nerġgħu nkellmuk.

Kumitat dwar l-Immigrazzjoni Irregolari / Grupp Parlamentari dwar il-Belt Kapitali Ewropea tal-Kultura

MR SPEAKER: Dwar il-kompożizzjoni tal-Kumitat Parlamentari … wieħed minnhom huwa dwar l-immigrazzjoni irregolari.

DAVID AGIUS: Min-naħa tagħna, fuq l-immigrazzjoni irregolari, il-Membri Parlamentari se jkunu l-Onor.

MR SPEAKER: Grazzi.

Imbagħad hemm il-Grupp Parlamentari dwar il-Kapitali Ewropea tal-Kultura.

DAVID AGIUS: Sur President, il-Membri huma l-Onor.

Joseph Cassar u l-Onor.

MR SPEAKER: Min-naħa tal-Gvern?

CARMELO ABELA: Sur President, aħna m'għandniex tibdil.

Nirringrazzjakom.

Rigward data oħra, naqblu fuq is-suġġeriment tal-Onor.

David Agius, li nagħtu data lill-GHRC?

CARMELO ABELA: M'għandniex oġġezzjoni.

MR SPEAKER: Tajjeb jekk nipprovaw nagħmluha għal nofs Frar?

MR SPEAKER: Nirringrazzjakom.

Fis7.50 p.m., ilKumitat aġġorna għal data li kellha tiġi kkomunikata aktar tard.


KUMITAT PERMANENTI DWAR IXXOGĦOL TALKAMRA

LAQGĦA NRU 26

ItTnejn, 19 ta' Jannar 2015

IlKumitat Permanenti dwar ixXogħol talKamra ltaqa' filPalazz, ilBelt Valletta, fis6.54 p.m.

Anġlu Farrugia, ippreseda.

PREŻENTI

IlMinistru għallIntern u sSigurtà Nazzjonali lOnor.

L-Onor.

David Agius talab kjarifika għal dak imnizzel f'paġna 2 tal-minuti b'referenza għall-Mozzjoni 174 tal-Oppożizzjoni li titlob il-pubblikazzjoni tar-rapporti ta' żewġ inkjesti dwar l-operat tal-pulizija, fejn hemm imniżżel "l-Onor.

Abela qal li wieħed mir-rapporti inkwistjoni kien diġà ġie ppubblikat fis-17 ta' Diċembru, filwaqt li l-ieħor għadu jrid jiġi ppubblikat."

L-Onor.

Carmelo Abela kkonferma li r-rapport tal-każ ta' raġel innoċenti li tressaq il-Qorti b'arrest akkużat inġustament b'hold-up, tqiegħed fuq il-Mejda tal-Kamra fis-17 ta' Diċembru 2014, filwaqt li dwar ir-rapport tal-inkjesta l-oħra, kien hemm commitment li r-rapport kien se jiġi ppubblikat.

IlMinuti tallaqgħa numru 25 li saret fit-13 ta' Jannar 2015 kienu kkonfermati.

XOGĦOL TALKAMRA

Godfrey Farrugia informa lillKumitat li lħsieb talGvern kien li fisseduta ta' nhar l-Erbgħa, 21 ta' Jannar 2015 tiġi diskussa l-Mozzjoni 200 imressqa mill-Gvern sabiex jiġi diskuss il-ftehim strateġiku bejn l-Enemalta u Shanghai Electric Power.

L-Onor.

David Agius u l-Onor Mario De Marco, f'isem l-Oppożizzjoni, irreġistraw nuqqas ta' qbil li jsir dibattitu fuq dan is-suġġett qabel ma l-Gvern jippubblika d-dokumenti kollha relattivi.

L-Onor Carmelo Abela informa lill-Kumitat li r-rapporti li setgħu jiġu pubblikati ġew pubblikati.

L-Onor.

Godfrey Farrugia informa wkoll lill-Kumitat li l-ħsieb tal-Gvern kien li jiġu diskussi dawn labbozzi fl-ordni kif ġej:

Abbozz ta' Liġi dwar ilProfessjoni talCounselling – Abbozz Nru 48;

Abbozz ta' Liġi li jemenda Diversi Liġijiet kontra Money Laundering u Finanzjar ta' Terroriżmu – Abbozz Nru 67; u

Abbozz ta' Liġi li jemenda diversi Liġijiet (Persuni b'Diżabilità) (Sħubija f'diversi Entitajiet (Abbozz 82).

Carmelo Abela fakkar lill-Kumitat illi l-ħsieb talGvern kien li nhar l-Erbgħa, 28 ta' Jannar issir diskussjoni bla vot dwar issimplifikazzjoni u ttnaqqis talburokrazija u wiegħed li d-dokument dwar din il-materja kien se jkun disponibbli xi ġranet qabel id-dibattitu parlamentari.

L-Onor.

David Agius reġa' rrefera għall-Abbozz ta' Liġi dwar Standards fil-Ħajja Pubblika (Abbozz 63) u talab indikazzjoni ta' meta se jibda d-dibattitu fuq dan l-abbozz ta' liġi.

Huwa wera x-xewqa li d-diskussjoni tibda sal-aħħar tax-xahar.

L-Onor.

Carmelo Abela informa lill-Kumitat li kien qed jieħu nota tal-qbil li kien intlaħaq matul is-sena 2014 u għaldaqstant kellha tinstab data fejn din id-diskussjoni tkun tista' tibda.

PREŻENTAZZJONI DWAR ŻVILUPPI FUQ IL-PROĠETT TAL-BINI TAL-PARLAMENT IL-ĠDID

Skont ftehim milħuq fil-laqgħa preċedenti, il-Kumitat stieden lil Dr Stefan Zrinzo Azzopardi, Chairman tal-Korporazzjoni għar-Riġenerazzjoni tal-Port il-Kbir (GHRC), sabiex jagħti overview dwar fiex waslu x-xogħlijiet fil-bini l-ġdid tal-Parlament.

Dr Zrinzo Azzopardi kien assistit mis-Sur Dennis Vella, Chief Executive Officer tal-GHRC u mis-Sur Chris Paris, Executive Officer tal-GHRC preċedenti.

Il-Ministru għat-Trasport u Infrastruttura l-Onor.

Joe Mizzi kien ukoll preżenti.

Il-Membri tal-Kumitat ġew mogħtija dokument li jelenka d-diversi xogħlijiet li għadhom pendenti fil-bini l-ġdid tal-Parlament kif ukoll timelines ta' meta dawn ix-xogħlijiet huma mistennija li jitlestew skont kif indikat mill-kuntratturi responsabbli.

Għar-rigward il-bankijiet tal-Membri fis-Sala tal-Parlament, Dr Zrinzo Azzopardi qal li fil-preżent dawn kienu l-Italja biex issirilhom il-modifika meħtieġa skont id-disinji li saru mill-uffiċċju ta' Renzo Piano.

Il-bankijiet kellhom jintbagħtu lura Malta fl-aħħar ġimgħa ta' Jannar.

Mid-diskussjoni ħareġ li jekk kollox imur kif ippjanat skont it-timelines mogħtija mill-kuntratturi, ix-xogħol fil-binja tal-Parlament, kellu jkun lest sal-aħħar ta' Marzu.

Fi tmiem tal-preżentazzjoni, l-Onor.

David Agius ippropona li l-GHRC iżżomm lill-Membri tal-Kumitat aġġornati b'dak li jkun qed iseħħ u li għalhekk kellha ssir preżentazzjoni oħra għall-ħabta ta' nofs Frar.

Il-Kumitat qabel ma' din il-proposta.

AFFARIJIET OĦRA

Rapport ta' inkjesta interna mill-Korp tal-Pulizija

L-Onor.

David Agius irrefera għall-punt diġà mqajjem minnu fil-bidu tal-laqgħa dwar ir-rapport tal-Bord tal-Pulizija u ikkjarifika li t-talba tiegħu kienet għall-pubblikazzjoni tar-rapport tal-inkjesta interna dwar l-operat tas-CID ippreseduta mill-Assistent Kummissarju tal-Pulizija.

Il-Ministru għall-Intern u s-Sigurtà Nazzjonali informa lill-Kumitat li safejn jaf hu fil-Ministeru tiegħu m'għandux din l-inkjesta u li m'għandux ġurisdizzjoni fuq inkjesti interni tal-Korp tal-Pulizija.

L-Onor Abela tenna li r-rapport ta' inkjesta li huwa kien irċieva, kien tqiegħed fuq il-Mejda tal-Kamra u tenna l-commitment tiegħu li hekk kif ikollu r-rapport tal-inkjesta l-oħra, li saret referenza għalih aktar kmieni fil-laqgħa, hu kien se jqegħdu fuq il-Mejda tal-Kamra.

Xandir tal-ħidma tal-Parlament

L-Ispeaker irrefera għal ftehim milħuq mal-kumpanija GO dwar ix-xandir televiż tal-ħidma tal-Parlament, liema ftehim kien tqassam lill-Membri tal-Kumitat fil-laqgħa Nru 23 tas-6 ta' Novembru 2014, u talab kienx hemm l-approvazzjoni li tali fteħim jiġi ffirmat.

Il-Kumitat qabel li l-kuntratt mal-kumpanija GO jiġi ffirmat.

L-Ispeaker irrefera wkoll għal linji gwida dwar video streaming tad-dibattiti parlamentari darba li l-Parlament jibda jiltaqa' fil-binja l-ġdida, u l-emenda għall-Ordnijiet Permanenti tal-Kamra biex jirriflettu dan il-pass.

Kopja draft tal-linji gwida li jinkludu wkoll abbozz ta' emenda għall-Ordnijiet Permanenti tal-Kamra, kienu diġà tqassmu lill-Membri tal-Kumitat f'laqgħa preċedenti.

Il-Kumitat qabel li jingħata ftit aktar żmien qabel tittieħed deċiżjoni.

Kumitat dwar l-immigrazzjoni irregolari/Grupp Parlamentari dwar il-Belt Kapitali Ewropea tal-Kultura

B'referenza għall-kumitat dwar l-immigrazzjini irregolari fi ħdan il-Kumitat Permanenti dwar l-Affarijiet Soċjali, l-Onor.

David Agius informa lill-Kumitat li l-Oppożizzjoni kienet qed tinnomina lill-Onor.

Jason Azzopardi, filwaqt li għar-rigward il-Grupp Parlamentari dwar il-Belt Kapitali Ewropea tal-Kultura, l-Oppożizzjoni kienet qed tinnomina lill-Onor.

Joseph Cassar u lill-Onor.

Fis7.50 p.m. ilKumitat aġġorna għal data li kellha tiġi komunikata aktar tard.

ANĠLU FARRUGIA


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET BARRANIN U EWROPEJ

AVVIŻ

Laqgħa Nru. 26

L-Erbgħa, 28 ta' Jannar 2015 fis-6:30 p.m.

L-Onor.

Luciano Busuttil, President tal-Kumitat Permanenti dwar l-Affarijiet Barranin u Ewropej, javża li l-Kumitat se jiltaqa' nhar l-Erbgħa, 28 ta' Jannar 2015 fis-6:30 p.m. fil-Kamra tal-Kumitati fil-Palazz il-Belt b'din l-aġenda:-

Preżentazzjoni mill-Onor.

Ian Borg, Segretarju Parlamentari għall-Presidenza UE2017 u Fondi Ewropej, dwar il-preparamenti li qegħdin isiru b'rabta mal-Presidenza Maltija tal-Unjoni Ewropea għall-perjodu minn Jannar sa Ġunju 2017.

Affarijiet oħra.

13 ta' Jannar 2015 SKRIVAN TAL-KAMRA